
<1. תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים - CRS), התשע"ז- 2017>
<היו"ר משה גפני:>
אני פותח את הישיבה. על סדר היום תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים - CRS), התשע"ח- 2017.
אני רוצה להקדים ולומר שיש דברים שאני מרגיש אחריות ממלכתית ואני לא שלם עם זה. מדינת ישראל חתמה על הסכמים עם ארצות הברית ועכשיו היא חתמה עם תשעים מדינות. אני רוצה שתדעו שבסופו של דבר יש לי אחריות גם כלפיכם לגבי ההסכמים שאתם חותמים אבל יש לי אחריות גם כלפי האזרחים וגם כלפי המוסדות הפיננסיים. בסופו של דבר זה מערים עליהם הרבה מאוד קשיים. די לנו במה שהיה לי עם הפטקא האמריקאי. רבים אמרו לי לא לאשר את זה מסיבות ענייניות, אגב, גם בתוך הממשלה אבל אישרנו את זה. אישרנו את זה עם המגבלות שקבענו וכולי אבל אישרנו את ההסכם הזה. 

אני רוצה שתדעו שזה לא קל. לי זה לא קל. הסיפור הזה, אנחנו נדון בו, נגיע למסקנה וכנראה נצביע ונאשר את זה כך או אחרת אחרי שאולי נשנה דברים, נוסיף דברים ונוריד. אבל תדעו שיש ביקורת קשה על העניין דווקא מגופים ממסדיים וגם מאזרחים.

לאחר ההקדמה הלא סימפטית הזאת, אני מאפשר לכם להציג את התקנות.

<משה אשר:>
אנחנו למעשה התחייבנו לקדם את החקיקה הזאת שלמעשה מאפשרת לכל המדינות להילחם בהון הלא מדווח ולצערנו יש הרבה מאוד הון לא מדווח מעבר לים וזה ביחס לכל המדינות. תושבי גרמניה יכולים להפקיד בצרפת, הצרפתים יכולים להפקיד בשוויץ וכן הלאה וכן הלאה. אם כל מדינה משתפת פעולה בהעברת מידע – דיגיטלי, אוטומטי, פיננסי – זה מאפשר למדינת התושבות לברר את ההון הזה ולגבות את מיסי האמת. אם כל מדינה תגבה את מיסי האמת שלה, אין ספק שכל המדינות יצליחו יותר.

לפרויקט הזה של ה-CRS שהוא דומה במהותו לפרויקט פטקא, כל המדינות, כמעט כולן כבר העבירו את החקיקות שלהן. היום יש שמונה מדינות שטרם השלימו את כל החקיקה וישראל היא בקטגוריה שהשלימה חקיקה ראשית אך לא השלימה חקיקת משנה. בתוך המדינות האלה אנחנו רואים את קטאר, את ערב הסעודית.

<היו"ר משה גפני:>
מה זה השלימה חקיקה?

<משה אשר:>
השלימה חקיקה ראשית. עכשיו באים עם התקנות.

<שגית אפיק:>
שיהיה ביחד עם ה-פטקא.

<משה אשר:>
אנחנו עכשיו מדברים בתקנות.

<שגית אפיק:>
זאת בעצם הייתה החקיקה של ה-פטקא.

<משה אשר:>
זאת החקיקה המשלימה. עכשיו אנחנו דנים בחקיקת משנה משלימה.

<היו"ר משה גפני:>
אתה לא יודע במה זכיתם שיש לכם את הוועדה הזאת. אני פשוט לא יודע.

<משה אשר:>
אנחנו נמצאים בקבוצת מדינות של איים כמו ארובה, איי מקלט.

<היו"ר משה גפני:>
תקנות המשנה עליהן אנחנו מדברים עכשיו.

<משה אשר:>
כן. לכן אנחנו מבקשים בכל לשון של בקשה לאשר.

<היו"ר משה גפני:>
אמרת קודם קטאר?

<משה אשר:>
אמרתי שהמדינות שלא סיימו את החקיקה, בין היתר אלה קטאר, ערב הסעודית, סנט מרטין, טובגו, ארובה, דומיניקנה.

<היו"ר משה גפני:>
לא אכפת לי להיות כמו קטאר. ערב הסעודית, גם לא רע. 

<משה אשר:>
יש עוד מדינות. אני אומר שאנחנו נמצאים ברשימה באמת לא מחמיאה. המדינות כבר מתארגנות.

<פרידה ישראלי:>
מתוך 102 מדינות.

<היו"ר משה גפני:>
כמה לא השלימו?

<פרידה ישראלי:>
שמונה.

<משה אשר:>
שמונה מדינות. רק לשם הסטטיסטיקה. בשלב הראשוני, בספטמבר 2017, השנה הזאת, כבר העבירו אינפורמציה משהו כמו קרוב לשישים מדינות. אנחנו בגל השני אמורים להעביר בספטמבר 2018. זה הגל האחרון שמתאפשר לצורך העניין. מכיוון שיש כאן גם את החברים מאיגוד הבנקים ולבנקים גם יש היערכות שנדרשת מצדם, צריך כמה שיותר מהר לאשר את החקיקה הזאת ואז נוכל לעמוד בסטנדרטים הבינלאומיים.

<היו"ר משה גפני:>
זאת אומרת, אם יש בנק, נניח מרכנתיל או לאומי או מזרחי, סתם דוגמה, מכאן ואילך, אם יש אצלם אנשים שיש להם איזושהי זיקה למדינות חוץ לארץ - - -

<משה אשר:>
אם הם תושבים של מדינה אחרת.

<היו"ר משה גפני:>
כן. אנחנו כנראה מדברים על מאות אלפים או על מיליון.

<משה אשר:>
תושבים זרים.

<היו"ר משה גפני:>
לא תושבים זרים. הם אי שם באמצע. הם יצטרכו לדווח מהשקל הראשון.

<משה אשר:>
יצטרכו לדווח עליהם.

<היו"ר משה גפני:>
מהשקל הראשון. אנחנו מדינה קולטת עלייה, אנחנו אנשים שאומרים ליהודים בכל העולם שיבואו לארץ.

<משה אשר:>
אבל הם לא באים לארץ.

<היו"ר משה גפני:>
הם באים לארץ. הם כאן. על מי מדובר?
<פרידה ישראלי:>
על תושבי חוץ.

<משה אשר:>
אם הם תושבי ישראל שעלו לארץ, הם לא במגרש.

<היו"ר משה גפני:>
על מי מדובר?

<משה אשר:>
הכסף עלה לארץ. הם נשארו בחוץ לארץ.

<היו"ר משה גפני:>
על מי מדובר? על מי צריך לדווח?

<פרידה ישראלי:>
על תושבי חוץ. תושבי חוץ שיש שלהם חשבונות בנק בישראל.

<היו"ר משה גפני:>
מה זה תושבי חוץ? 

<קריאה:>
אלה שמרכז חייהם בחוץ לארץ.

<היו"ר משה גפני:>
אני עליתי לארץ, אני נוסע הרבה פעמים לארצות הברית. אני יכול להגיד את זה על עצמי כי אף פעם לא נסעתי. המקום היחיד אליו אני נוסע הוא אילת. אני עליתי לארץ אבל אני לא ויתרתי על האזרחות האמריקאית או לא ויתרתי על האזרחות הקטארית. מה אז? צריך לדווח עלי?

<פרידה ישראלי:>
לא.

<משה אשר:>
לא. לגבי ארצות הברית, האזרחות היא מבחן.

<היו"ר משה גפני:>
תגידו לי על מי אנחנו מדברים.

<פרידה ישראלי:>
על תושבי חוץ.

<היו"ר משה גפני:>
מה זה תושבי חוץ?

<פרידה ישראלי:>
לא על העולה החדש. על תושב חוץ.

<היו"ר משה גפני:>
אבל אני לא ויתרתי על האזרחות הצרפתית שלי.

<פרידה ישראלי:>
אזרחות רלוונטית רק לגבי ארצות הברית.

<קריאה:>
האזרחות היא לא פקטור.

<משה אשר:>
האזרחות היא לא מבחן. קביעת התושבות, חוץ מארצות הברית, את זה כבר עברנו. ביתר המדינות האזרחות היא לא פקטור.

<פרידה ישראלי:>
חוקי המס מדברים על תושבות ולא על אזרחות.

<משה אשר:>
מדברים על תושבים ולא על אזרחות. לכן, אם נשארת עם אזרחות צרפתית ועלית לארץ, ברגע שעלית לארץ ואתה תושב ישראל, נגמר הדיון. לא צריך להעביר עליך שום דבר.

<פרידה ישראלי:>
אולי הצרפתים יעבירו אליך כי מבחינתם אתה תושב חוץ.

<היו"ר משה גפני:>
מה תעשו אתי שעליתי מאנגליה ואצלכם רשום שאני גם אזרח אנגלי? מה תעשו אתי?

<משה פרל:>
אני חושב שאתה נגעת בנקודה מאוד מאוד משמעותית.

<היו"ר משה גפני:>
מה זה נגעתי? אני כבר עברתי את זה. אתם, הבנקים, חבל על הזמן. רק הם אומרים איזו מילה ואתם כבר מרחיבים את זה. אתם מפחדים.

<משה פרל:>
נכון, משלוש סיבות. 

<היו"ר משה גפני:>
קודם כל, תשובה לשאלה שלי. אני אזרח אנגלי. עליתי לארץ אבל לא ויתרתי על האזרחות האנגלית וכשהפקיד בבנק שאל אותי למה לא ויתרתי על האזרחות האנגלית, אמרתי לו שיכול להיות שלא ימצא חן בעיני ולא יהיה לי חינוך טוב לילדים או שלא תהיה לי פרנסה, אני חוזר לאנגליה. כך אני עונה לפקיד. מה הדין שלי?

<משה פרל:>
זאת שאלה משפטית ולכן אני מעדיף שעורך דין לוני בכר יסביר כדי להיות מדויק.

<היו"ר משה גפני:>
הדבר הכי נורא מבחינתי זה הייעוץ המשפטי של הבנקים. 

<לוני בכר:>
אני מייצג את איגוד הבנקים ואת התאחדות חברות הביטוח. כאשר מדובר בתושב של מדינת ישראל, גם אם הוא עלה ממדינה אחרת ויש לו שלוש אזרחויות אחרות, זה לא משנה, הוא לא ידווח. השאלה היא מה התשובות שלו במקרה קצה. זאת יכולה להיות השאלה.

<היו"ר משה גפני:>
אתה שמעת את השאלה שלי למר פרל?

<לוני בכר:>
כן.

<היו"ר משה גפני:>
שאל אותי הפקיד למה יש לי אזרחות אנגלית ואמרתי לו כי אני מנסה. אני מחכה לראות אם אין לי בעיות עם חינוך, עם פרנסה וכולי.

<לוני בכר:>
זאת לא סיבה לדווח.

<היו"ר משה גפני:>
אז אתם לא מדווחים.

<לוני בכר:>
אנחנו מחכים לתקנות. 

<היו"ר משה גפני:>
לפי מה שהציג משה אשר, פרידה ישראלי ואחרים.

<לוני בכר:>
לפי הסיפור שסיפרת, הוא לא אמור להיות מדווח.

<משה פרל:>
אבל יש כאן אבל גדול כי אתה עלית על בעיה.

<היו"ר משה גפני:>
אני אגיד לך למה אני שואל. אני מפחד מכם, מהבנקים. כשהיה עם ה-פטקא האמריקאית והגענו להסכמות, עדיין היו בעיות עם הבנקים והיה נראה לי – אולי אני טועה, יכול להיות שאני טועה ואני אומר את זה במסגרת דיון ולא במסגרת הסכמות – שאתם מפחדים מאוד בעניין הזה. אתם פוחדים גם מחוץ לארץ וגם מכאן. אתם פוחדים שתקבלו עונשים שיגרמו לכם נזק ואז הראשון שסובל, זה הלקוח. יש לי דוגמאות כאלה. אני עמדתי בקשר עם בנקים על כל מיני דברים שהיו סיכומים לגביהם. נכנסתי לבנק – לא אומר את שמו כי זה כבר לשון הרע ואני בחודש חשון לא מדבר לשון רע – והמנהלת של הסניף שאלה אותי: המקרה הזה שיש לי כאן, זה גם שייך ל-פטקא? ואני מסתכל ואני אומר, לא. למה את שואלת? מה בדיוק הבעיה? הרי יש כללים וגם פרסמו את הכללים, המפקחת על הבנקים פרסמה, בנק ישראל פרסם ומשרד האוצר. היא אומרת: אנחנו מפחדים. סגרו חשבונות. שלא תהיה טעות, אדם מבחוץ שומע שסגרו חשבונות, לא נורא, סגרו חשבונות, יפתחו אחרים, אבל סגרו חשבונות לפעמים, פעמים רבות, זה הרבה כסף שנתקע בחשבון ולא יכולים להוציא אותו כי מחכים לראות מה יהיה. חז"ל אומרים שמי שנכווה ברותחין, נזהר בפושרין. נכווינו ב-פטקא האמריקאית ועכשיו תגידו את האמת. תגידו כאן את האמת.

<משה פרל:>
אדוני, זאת נקודה מאוד משמעותית ואנחנו צופים שרמת החיכוך – אגב, להבדיל מה-פטקא – ביישום של התקנות האלה תהיה מאוד מאוד משמעותית משלוש סיבות. קודם כל, צריך להבין, כפי שאמר משה אשר, שמדובר כבר עכשיו בסיבוב הראשון על למעלה מתשעים מדינות. ב-פטקא דיווחנו רק למדינה אחת, ארצות הברית.

שנית, צריך להבין שישראל היא שונה מחלק גדול מהמדינות. אין מה לעשות, אנחנו מדינת עלייה ואני לא יודע כמה אני רוצה להיכנס כאן לפרטים אבל לפעמים יש תקופות שונות ואווירות שונות. יכול להיות שבנסיבות מסוימות יהודי שגר בצרפת רוצה לקנות דירה בנתניה והוא פותח חשבון בנק כדי לשלם את המשכנתא וכל החשבון הזה עוברים בו 3,000 שקלים. ב-פטקא לא היו מדווחים עליו וכאן יצטרכו לדווח עליו.

<היו"ר משה גפני:>
למה זה שונה מה-פטקא האמריקאית? רגע, אני יכול להגיד פטקא והכוונה היא אמריקאית?

<קריאה:>
כן.

<היו"ר משה גפני:>
למה זה לא נקרא פטקא?

<משה פרל:>
כי זה CRS. כאן כל המדינות מדווחות לכל המדינות. קח את ה-פטקא ותכפיל אותה במאה. זאת מערכת אדירה. לכן נכון בהחלט לשקול להעלות את הרף אבל אני רוצה להסביר משהו שאתה רמזת עליו. כאן רמת החיכוך עם האזרח, אני לא אומר שלנו אין מטרה תפעולית ואנחנו מאוד היינו רוצים לצמצם דיווחים כאלה, אבל מה שאתה תיארת הוא מאוד מאוד נכון. משום שאם אני אאתר לפי האינדיקטורים שבתקנות שמישהו מסר כתובת בצרפת או למישהו יש חשבון, אני אצטרך להוציא לו מכתב ולהגיד לו שיש לי אינדיקציה שאתה תושב זר, בוא תסביר לי. מיליון אזרחים יצטרכו לבוא לסניף ולתת ניירות ולהסביר הסברים. אגב, חלקם יאמרו שהם לא רוצים לענות לי.

<היו"ר משה גפני:>
מה זה מיליון אזרחים?

<משה פרל:>
אנחנו מעריכים שהתהליך שצריך לאתר את האנשים שיש להם פוטנציאל של הגדרת תושבות הוא מגיע למיליון רק במערכת הבנקאית, וכפי שאמר עורך דין בכר, כאן מדובר במהלך שיצטרך לעבור גם את המערכת הביטוחית. כלומר, יש כאן מסה אדירה. אני לא רוצה להגיע לחיכוך מיותר.

<מיקי לוי (יש עתיד):>
זאת לא סיבה טובה. אז מה אם מדובר במסה? גם הם לא ישתפו אתנו פעולה. זאת לא סיבה מספקת.

<משה אשר:>
רוב המדינות כבר עברו את זה. למה שאנחנו לא נעבור?

<משה פרל:>
אני לא מתווכח עם התקנות. אולי לא הסברתי את עצמי. אנחנו משתפים פעולה עם התקנות, אנחנו מבינים את התקנות, אנחנו מזדהים לחלוטין עם הצורך להעביר אותן מהר. אנחנו חושבים שאם אפשר לעשות את זה, כמו למשל ב-פטקא, ולקבוע סף שמי שיש לו פחות מחמישים אלף דולר בחשבון, אין צורך לדווח עליו.

צריך לשקול את זה ברצינות ולצמצם את הקבוצה. כך זה נהנה וזה אינו חסר. מי שיש לו 3,000 שקלים, אני לא בטוח שיש סיבה לדווח עליו וליצור את החיכוך הזה ולהתחיל להתכתש אתו והוא יתבע אותי ואני סוגר לו את החשבון ואני לא יודע איך לעשות איך זה וכולי וכולי.

<מיקי לוי (יש עתיד):>
אם יש תקנות, הוא לא יתבע.

<משה פרל:>
עשינו את זה ב-פטקא ואפשר לעשות את זה גם כאן. אגב, בכל מקרה, מדובר בהיקפים כאלה אדירים – אני מניח שנגיע לזה בדיון – שנצטרך הרבה מאוד זמן ליישם את זה, אבל רמת החיכוך עם האזרחים זה נושא מזו'רי שכדאי מאוד לצמצם אותה. אני מציע פשוט לקבוע סף, כמו שקבעתם ב-פטקא, שממנו ומטה לא נצטרך לעשות את הדיווח. 

<היו"ר משה גפני:>
תודה רבה. עוד משהו?

<משה פרל:>
אחר כך אני אגיע לנושא היישום.

<היו"ר משה גפני:>
כן. אנחנו נעבור סעיף-סעיף. יש עוד מישהו שרוצה להתייחס כללית לעניין?

<ערן פאר:>
בנק הפועלים. הבעיה שלנו היא לא האם אנחנו נדווח או לא. אנחנו נדווח על כל מי שצריך לדווח עליו. הבעיה היא שאני צריך לקרוא לבן אדם לסניף, אם יש לו אזרחות כפולה, כדי שיוכיח לי שהוא לא תושב חוץ, שלא חייבים לדווח עליו.

<פרידה ישראלי:>
איפה כתוב אזרחות כפולה?

<ערן פאר:>
לקרוא לו לסניף, זה החיכוך האמיתי. חלק גדול מהאנשים שנקרא להם לסניף, לא צריכים לדווח.

<היו"ר משה גפני:>
אני מבקש לאפשר לאנשים לדבר. אנחנו נעבור סעיף-סעיף ונראה האם הוא צודק או לא צודק.

<ערן פאר:>
רשות המסים הגדירה מושג שנקרא תושבות מס. המושג הזה לא ברור לנו ואין לנו מושג איך לטפל בו. אנחנו נקרא לכל מי שעולה אצלנו במחשב שיש חשד, אינדיקציה, שיש לו יכולת או הוא יכול להיות תושב מס ואז נצטרך לקרוא לו כדי שיוכיח שהוא בסדר. אם נחשוב שהוא בסדר, לא נדווח עליו. תהיה בעיה, נדווח עליו.

<היו"ר משה גפני:>
בסדר או לא בסדר, זה רק אם הוא תושב או לא תושב.

<ערן פאר:>
נכון. צריך לברר את העניין הזה.

<היו"ר משה גפני:>
בסדר. לא מדברים על עבריינים.

<ערן פאר:>
נכון. הבעיה היא שגם אם מי שיש לו בחשבון אלף שקלים, חשבון חובה, אלפיים שקלים, צריך לראות את כולם ולא כמו ב-פטקא שם דובר על חמישים אלף דולר. אם נוריד את הרף למשל לחמישים אלף, שמונים אחוזים מהאנשים לא רלוונטיים ובכלל לא נקרא להם. המיליון אנשים ירדו מיד למאתיים אלף, ברגע שנשים את הרף על חמישים אלף כמו ב-פטקא. אני לא חושב שרשות המסים רוצה לדווח על מישהו שיש לו אלף שקלים בחשבון וזאת לא המטרה.

<היו"ר משה גפני:>
אבל הם אומרים שזה לא ה-פטקא. הם אומרים שזה דבר אחר. ה-CRS , אתה בקשר עם תשעים מדינות. 
איפה אתה עושה את ההבדל. הרי עשו הסכם עם תשעים מדינות, עם ה-OECD. תעזוב את ה-פטקא. ה-פטקא הוא הסכם שנעשה עם ארצות הברית, וגם זאת לא הדוגמה הכי טובה.

<משה פרל:>
אולי לא הובנו נכון. אנחנו ממש לא נמצאים במקום שבו נכון לשכנע את הוועדה להימנע מקידום התקנות.

<היו"ר משה גפני:>
את זה הבנתי. יש לכם אומץ מול הלקוחות. אין לכם אומץ כשהם יושבים כאן. זה בסדר. הבנתי. עברתי עם הבנקים כברת דרך.

<משה פרל:>
אדוני, מערכת היחסים של יהדות התפוצות עם המשק הישראלי ובוודאי עם המערכת הפיננסית בישראל היא שונה ממדינות אחרות בעולם. יש אפיונים שבעולם הזה של ה-CRS שונים בישראל מאשר בכל תשעים ומשהו המדינות האחרות. אני משוכנע שאם אתם תטילו עלינו, על המדינה למצוא פתרון כדוגמת הפתרון שהצעתי, אולי יכולים להיות אחרים, שיצמצם את הקבוצה מצד אחד אבל לא יאפשר חלילה עבירות מס או משהו כזה, הוא יימצא על בסיס השונות הזאת. אנחנו יודעים שגם ב-פטקא, כשמצאנו איזה סוג של אפיונים שאפיינו את ישראל בצורה שונה, שיש בה אתגרים אחרים מאשר במדינות אחרות, ניתן להם מענה ואני מניח שגם את זה אפשר לעשות. אין לנו כוונה לדלג על התקנות האלה. זה ממש לא העניין. אני מניח שאפשר יהיה לצמצם כאן את הקבוצה באופן כזה שגם רשות המסים תקבל דיווחים.

<היו"ר משה גפני:>
תגיד לי איך זה יהיה שונה. נניח כל המדינות האחרות חתמו מהשקל הראשון. איך אנחנו נשנה את זה כאן? הלוואי שהיינו יכולים לעשות את זה אבל אם מדובר על הסכם שהוא רב מדינתי, תשעים מדינות נמצאות בעניין הזה, חתמו על ההסכם והם אומרים שכל תשעים המדינות, להוציא שמונה מדינות, בעניין.

<משה אשר:>
ביצעו חקיקה.

<היו"ר משה גפני:>
איך אנחנו נוכל לשנות את זה? אני מאוד בעד. אם תימצא פרצה כדי לשנות את זה, אני אעשה, אבל תגיד לי איך אתה מציע לעשות. אם אתה היית במקומי, מה היית עושה במקרה הזה?

<משה פרל:>
אני מבין. אין לי פתרון בשלוף. זאת אכן בעיה שהיא מאתגרת אבל נראה לי שהיא כל כך משמעותית שכדאי שתטיל על כל החדר הזה לייצר פתרונות ולחשוב באופן יצירתי.

<היו"ר משה גפני:>
הטלתי.

<משה פרל:>
כשאני מתכוון לכל החדר הזה, אני מקווה שתסתכל לשם. לא אלי.

<היו"ר משה גפני:>
גם אתם אנשים יצירתיים. יש לכם עורכי דין, יש לכם חשבים, הבנקים הם גופים לא עניים.

<משה אשר:>
אם אפשר להציע הצעה שתעזור. אתם לא נדרשים לדווח על כל מדינה בנפרד. הם מדווחים דיגיטלית אלינו ואנחנו מעבירים את זה ליחידת קצה אחת שממנה זה מתפרס לכל המדינות. 

<קריאה:>
הבעיה היא שאני מול הלקוחות שלי ולא מולך.

<משה אשר:>
אני מסביר את המערכת. לגבי ההכרעה האם הוא תושב ישראל או תושב אנגליה לצורך העניין, באופן עקרוני בתקנות יש קריטריונים. אני מציע שאנחנו נשב עם איגוד הבנקים.

<פרידה ישראלי:>
ישבנו אתם.

<משה אשר:>
לגבי גייד ליינס שיעזרו להם.

<עאסי קוסאי:>
הדבר הזה עולה רק עכשיו. אנחנו בישיבות אתם מדצמבר. זה מוזר שהדבר הזה עולה.

<היו"ר משה גפני:>
אתה חושב שאני הולך להצביע בגלל שישבתם אתם? 

<עאסי קוסאי:>
לא, זאת לא הכוונה. 

<היו"ר משה גפני:>
אם אפשר למצוא פתרון יצירתי, צריך למצוא. זה לא הליך פורמלי. 

<משה אשר:>
נכון.

<היו"ר משה גפני:>
שבו אתם.

<משה אשר:>
אנחנו נשב אתם. אני אנסה לעזור. נשב אתם והם יציגו בפנינו את המקרים הקשים וניתן הנחיות.

<היו"ר משה גפני:>
צריך להגיע לפתרון.

<משה אשר:>
בסופו של דבר רוב המערכות של הבנקים הן מערכות דיגיטליות.

<היו"ר משה גפני:>
בסדר, אבל מה זה משנה? מה שיקרה לאור ניסיון ה-פטקא, זה שאני באתי לגור בירושלים, פתחתי חשבון בבנק, נשארתי תושב צרפת או אנגליה או לא חשוב איזה מקום והבנק קורא לי ומושיב אותי מול איזה פקיד קשוח, על פי רוב הוא קשוח למרות שלא תמיד, והוא שואל אותי האם זה נכון שאני תושב צרפת. אני מתחיל לרעוד מפחד כי בטח תפסו אותי שם על איזו עבירה. הוא מתחיל להסביר לי שאני צריך להעביר. אתה הפקדת כאן אלף שקלים, צריך להעביר את זה עכשיו לרשות המסים. אותו אדם מתחיל לרעוד מפחד, ולמה? בגלל שהיה איזה גפני אחד יושב ראש ועדת הכספים שאישר את התקנות האלה כמות שהן. זה מה שיגידו לו. דרך אגב, זה מה שאומרים, שוועדת הכספים אישרה. לא אומרים רשות המסים אלא אומרים ועדת הכספים.
צריך למצוא פתרון עד כמה שניתן. אמרתי, אני הבאתי את זה לדיון בגלל האחריות הממלכתית. מדינת ישראל, רשות המסים או לא חשוב מי, חתמה על הסכם עם ה-OECD ואנחנו מביאים את זה לדיון. אנחנו נמצה את הדיון הזה עד תום כדי להגיע למצב שבו אפשר יהיה לצאת לרחוב ולהגיד שהקלנו בדברים כאלה. מה שאפשר לעקוף בהסכם הזה באופן כזה שלא פוגע בהסכם עצמו, אבל מאפשר לאנשים רגילים, לא עבריינים, אנשים שאנחנו קוראים להם לבוא לכאן, והבנק פתאום קורא להם והבנק לא יודע חכמות. הם כבר קודם לא היו כל כך נחמדים, הבנקים, אבל הצלחתם להפוך אותם לחצי רשעים.

<ערן פאר:>
יש מצב שללקוח יש חשבון ביותר מבנק אחד. אני לא יכול להעביר מידע לבנק אחר או לקבל ממנו מידע. אסור לי. הלקוח הזה, יש לו חשבון בשני בנקים והוא נכנס לאינדיקציות. ילך לשני בנקים, יטורטר בשני בנקים כדי להסביר שהוא בסדר גמור. אם היה מצב שהייתי יכול לקבל זיכוי ללקוח מרשות המסים, היו מדווחים לה ואז היא הייתה אומרת לי טפל בו כי הוא כבר זוכה על ידי בנק אחר, זה היה פותר חלק מהבעיה. מה שרשות המסים שוכחת כאן זה שהבעיה היא לא אני מולה אלא אני מול הלקוחות. ללקוח יש חשבון ביותר מבנק אחד ויש כמה לקוחות כאלה. תהיה בעיה אתם.

<משה אשר:>
לפי החקיקה של ה-פטקא שהעברנו, אני אפילו לא מקבל את הנתונים. מבחינתי אני רק צינור להעברת הנתונים.

<היו"ר משה גפני:>
הוא אומר שאם אתה לקוח בשני בנקים.

<משה אשר:>
אבל אני לא יודע בכלל שהוא במגרש הזה. אני בכל לא יודע שידווחו עליו או לא ידווחו עליו.

<ערן פאר:>
תפתח מאגר שיהיה פתוח לכל הבנקים ואני אוכל להיכנס ולבדוק את זה.

<טליה דולן גדיש:>
אתם רוצים שלקוח בבנק הפועלים, יעבור עליו מידע שיש לו גם חשבון בבנק לאומי?

<ערן פאר:>
לא. שיהיה אצלכם.

<היו"ר משה גפני:>
אני לא מסכים. לא ייפתח מאגר מידע. אצלי זה הדבר החמור ביותר שיכול להיות. לא מאגר מידע. צריך למצוא פתרון.

סיימנו את החלק הראשון. מי מקריא את התקנות ומסביר כל סעיף? כדי לאשר את התקנות, צריך דיון בוועדה. זאת אומרת, אתם צריכים להקריא את התקנות ולהסביר אותן כדי שאפילו הכי סתום בוועדה, אני, גם אבין.

<פרידה ישראלי:>
בישיבה הקודמת שאלתם אותנו שאלות ובעצם ערכנו חומר ושלחנו אותו לוועדה. אני חושבת שהתקנות לא תמיד כתובות ברצף הלוגי של הדברים.

<היו"ר משה גפני:>
לא חשוב.

<פרידה ישראלי:>
יש אפשרות שנקריא הגדרות ואחר כך את הסעיפים ויש אפשרות שניתן הסבר על התהליכים.

<היו"ר משה גפני:>
לא. להקריא ולהסביר.

<שגית אפיק:>
אם אתם רוצים, אפשר לדלג על ההגדרות ולעבור ישר להסברים ואז לחזור.

<פרידה ישראלי:>
ההגדרות חשובות מאוד.

<היו"ר משה גפני:>
ההחלטה בידיכם.

<טליה דולן גדיש:>
תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים - CRS), התשע"ח- 2017
בתוקף סמכותי לפי ההגדרות מוסד פיננסי וחשבון פיננסי שבסעיף 135ב לפקודת מס הכנסה (להלן – הפקודה) וסעיפים 135ג, 135ד ו-243 לפקודה, לאחר שהתייעצתי עם נגידת בנק ישראל, יושב ראש רשות ניירות ערך ושר המשפטים, למעט לעניין תקנה 7, ובאישור ועדת הכספים של הכנסת, אני מתקין תקנות אלה.

1. הגדרות

בתקנות אלה - 

"דולר" – דולר של ארצות הברית של אמריקה.

"התקן" – הנוהל לחילופי מידע אוטומטיים של חשבונות פיננסיים שפרסם הארגון לשיתוף פעולה ולפיתוח כלכלי (OECDׂ) שבתוספת הראשונה.

<היו"ר משה גפני:>
הסבר. את הדולר את לא צריכה להסביר. 

<פרידה ישראלי:>
היא מפנה לתקן ה-CRS. זה התקן.

<שגית אפיק:>
התקן האירופאי.

<פרידה ישראלי:>
את התקן תרגמנו לעברית והוא מצורף כנספח לתקנות.

<טליה דולן גדיש:>
זה התקן שניסינו לתרגם אותו.

<היו"ר משה גפני:>
תרגמתם. זה חשוב מאוד מבחינתי שאתם יודעים לתרגם מאנגלית.

<טליה דולן גדיש:>
גם תרגמנו אותו מילולית אבל גם ניסינו לתרגם את מה שהוא דורש לתוך התקנות.

<פרידה ישראלי:>
אולי לפני שטליה ממשיכה, אני אגיד שכעת אנחנו מקריאים סעיפים ששלחנו תיקון לתקנות שמחיל לגבי הגמ"חים את אותו הסדר שהם קיבלו לגבי פטקא. על אף שבתקן ה-CRS עצמו אין שום התייחסות למוסדות ציבור, מוסדות ציבור גמ"חיים או מוסדות פיננסיים קטנים.

<היו"ר משה גפני:>
רצית שקטאר יעשו נוסח על גמ"חים? 
<פרידה ישראלי:>
לבקשת יושב ראש ועדת הכספים, בהמשך לדיונים קודמים שניהלנו, אנחנו קיבלנו והפנמנו לתוך תקן ה-CRS את אותו הסדר גמ"חים שנקבע ב-פטקא.

<טליה דולן גדיש:>
"חברה לתועלת הציבור", "עמותה" "תעודת התאגדות" כהגדרתן בתקנות פטקא.

<היו"ר משה גפני:>
מה זה כהגדרתן בתקנות פטקא?

<טליה דולן גדיש:>
תקנות שאישרתם, שהעברנו אותן, שהן למעשה חקיקת המשנה שאפשרו לנו לקיים את חקיקת פטקא כדי להעביר את המידע לאמריקאים., זה מוגדר בהמשך.

<פרידה ישראלי:>
לא היה צורך להגדיר את זה מחדש.

<טליה דולן גדיש:>
"חשבון בעל ערך גבוה" – חשבון קיים של יחיד שהיתרה המצרפתית שלו בחשבונות קיימים עולה על מיליון דולר ביום.
כאן פרידה מבקשת לא להתייחס כרגע לתאריכים כי נראה איך אנחנו מתקדמים באישור התקנות.

<היו"ר משה גפני:>
לא הבנתי. מה עולה על מיליון דולר? מה הדין שלו?

<טליה דולן גדיש:>
תכף נגיע. זאת רק ההגדרה.

<היו"ר משה גפני:>
חשבון בעל ערך גבוה, עולה על מיליון דולר?

<פרידה ישראלי:>
יש סטנדרטים שונים של בדיקה של חשבון מעל מיליון דולר או חשבון מתחת למיליון דולר.

<היו"ר משה גפני:>
בסדר. לגבי התאריכים, הבנתי.

<פרידה ישראלי:>
יהיו פה ושם התאמות בתאריכים.

<היו"ר משה גפני:>
לגבי התאריכים אנחנו לא אומרים עכשיו אלא נראה לפי המצב. אבל חשבון בעל ערך גבוה, זה מעל מיליון דולר. היות ואני לא יודע למה הכוונה, נראה בהמשך.

<שגית אפיק:>
השאלה שעלתה גם כאן, ב-פטקא עשינו גם סכומים אחרים. אצלכם אני רואה שזה מיליון או לא מיליון. מה הם הסכומים שנקבעו לגבי הגמ"חים?

<היו"ר משה גפני:>
חמישים אלף דולר?

<פרידה ישראלי:>
אותו הדבר. הגדרנו מוסד פיננסי ישראלי קטן הנותן שירותי פיקדון והלוואות ללא ריבית. בהמשך ההגדרות יהיה לנו מוסד פיננסי ישראלי שנותן שירותי פיקדון ואשראי ללא ריבית שעומד בדרישות המפורטות בסעיף ג' חלק 3 לנספח 2 להסכם פטקא. זה בדיוק המוסד הפיננסי הקטן.
<שגית אפיק:>
זאת אומרת, בשונה ממה שביקשו כאן, אתם הגדרתם את זה רק ביחס לגמ"חים. כאן התבקשה החמרה ביחס לכל לקוח, אם אני מבינה נכון.

<טליה דולן גדיש:>
גם בגמ"חים אין הבחנות.

<שגית אפיק:>
גם ב-פטקא עשינו את זה רק ביחס לגמ"חים.

<טליה דולן גדיש:>
לא.

<היו"ר משה גפני:>
אני מבקש סליחה. אמרנו שבשעה 13:00 מצביעים על בקשת מנכ"ל הכנסת. זה לא ייקח זמן רב ולכן אנחנו עושים הפסקה.

2. הליך בחירת בעלי תפקידים בכירים בכנסת באמצעות ועדות איתור, על פי סעיף 41 לחוק שירות המדינה (מינויים), התשי"ט–1959 – בקשת מנכ"ל הכנסת מר אלברט סחרוביץ

<היו"ר משה גפני:>
אני חוזר לדיון בנושא הליך בחירת בעלי תפקידים בכירים בכנסת באמצעות ועדות איתור, על פי סעיף 41 לחוק שירות המדינה (מינויים), התשי"ט-1959 – על פי בקשת מנכ"ל הכנסת - הצבעה. אנחנו אמורים להצביע על נושא הרכבן של ועדת האיתור. הדיון התקיים בבוקר והיתה הסכמה, אף על פי שאנחנו נוהגים לעשות את ההצבעות רק לפחות יום אחד או יומיים - על פי הסכמה עם כולם, עם מנכ"ל הכנסת, היות והבקשה עצמה כבר הגיעה הרבה קודם, הנושא הזה שאנחנו אמורים להצביע עליו, אנחנו אמורים להצביע שתי הצבעות? 

<שגית אפיק:>
אפשר בהצבעה אחת על שתיהן, אבל צריך להקריא. 

<היו"ר משה גפני:>
בסדר, אז אני מבקש להקריא. להקריא הכול? 

<שגית אפיק:>
כן, כי החלפנו את ההחלטה הקודמת. 

<היו"ר משה גפני:>
בסדר. 

<שגית אפיק:>
הודעה בדבר קביעת משרות בכנסת שלא תחול עליהן חובת מכרז, לפי חוק שירות המדינה (מינויים), התשי"ט-1959. 

מודיעים בזה כי בתוקף סמכותה לפי סעיף 41 לחוק שירות המדינה (מינויים), התשי"ט–1959 (להלן – החוק), ובהתאם לסעיף 21 לחוק, החליטה ועדת הכספים של הכנסת בישיבתה מיום י' בחשוון התשע"ח (30 באוקטובר 2017), לקבוע פטור מחובת מכרז פומבי לפי סעיף 19 לחוק, למשרות כמפורט להלן, בתנאי שיקויים לגביהן הליך מיוחד של ועדה לאיתור מועמדים שעקרונות פעולתה נקבעו על ידי ועדת הכספים של הכנסת בהודעה בדבר תנאים למינוי למשרות בפטור מחובת מכרז פומבי. 

(1) 
חשב הכנסת. 

(2)
ראש אגף בכיר משאבי אנוש ופיתוח ארגוני. 

(3)
מנהל חטיבת התפעול. 

(4)
מנהל חטיבת המידע.

(5) 
דובר הכנסת. 

(6)
מנהל החטיבה לקשרים בינלאומיים. 

(7)
ראש אגף טכנולוגיה ומחשוב. 

(8)
מנהל חטיבת קשרי ציבור והסברה. 

(9)
המבקר הפנימי. 

10)
מנהל מוזיאון הכנסת. 


מובהר בזה כי הפטור ממכרז למשרות האמורות יחול בתקופת כהונתה של הכנסת ה-20, וניתן יהיה בהחלטה של יושב ראש הכנסת, בהודעה מראש לוועדת הכספים ולוועד עובדי הכנסת, להאריכה לכנסת ה-21, ולאחר מכן יחזרו המשרות ויהיו כפופות לחובת המכרז. 


תקופת כהונתו של נושא המשרה שייבחר באמצעות ועדת איתור כאמור, למעט המבקר הפנימי, תהיה ארבע שנים, ורשאי המנהל הכללי של הכנסת להאריך את תקופת הכהונה לתקופת כהונה אחת נוספת של ארבע שנים. 


תקופת כהונתו של המבקר הפנימי, שייבחר באמצעות ועדת איתור כאמור, תהיה תקופת כהונה אחת של שמונה שנים בלבד. 


מובהר בזה כי המשרות המפורטות בהודעה זו הן המשרות היחידות שיאוישו באמצעות ועדות איתור ולא תתווספנה עליהן משרות נוספות, וזאת עד לתום כהונתה של הכנסת ה-21, אלא אם כן ניתנה לכך הסכמתו של ועד עובדי הכנסת. הליך איוש כל יתר המשרות בכנסת עד לתום תקופת כהונתה של הכנסת ה-21 יהיה בהליך המכרזי כפי שהיה בכנסת ערב הודעה זו. 

עם תום תקופת כהונתה של הכנסת ה-21, גם הליך איוש המשרות האמורות יחזור להיות ההליך המכרזי כפי שהיה ערב ההודעה בדבר קביעת משרות בכנסת שלא תחול עליהן חובת מכרז מיום ה' בכסליו התשע"ז, 5 בדצמבר 2016, אלא אם כן תחליט ועדת הכספים אחרת. 

ההודעה בדבר קביעת משרות בכנסת שלא תחול עליהן חובת מכרז מיום ה' בכסליו התשע"ז, 5 בדצמבר 2016, בטלה. זאת ההודעה בעצם האחרונה שהיתה כי אנחנו מחליפים אותה. 

עכשיו ועדות האיתור. 

הודעה בדבר תנאים למינוי למשרות בפטור מחובת מכרז פומבי. לפי חוק שירות המדינה (מינויים), התשי"ט-1959. 

מודיעים בזה כי בתוקף סמכותה לפי סעיף 41 לחוק שירות המדינה (מינויים), התשי"ט–1959 (להלן – החוק), ובהתאם לסעיף 21 לחוק, ולהחלטת ועדת הכספים בדבר קביעת משרות בכנסת שלא תחול עליהן חובת מכרז מיום י' בחשוון התשע"ח (30 באוקטובר 2017), ובכפוף להחלטת ועדת הכספים בדבר תנאים למינוי משרות בפטור מחובת מכרז פומבי מיום כ"ד בסיוון התש"ע (6 ביוני 2010), לפי העניין, קובעת ועדת הכספים של הכנסת את המנגנון לפעילות ועדה לאיתור מועמדים למשרות בכנסת שנקבעו בהחלטה האמורה כמשרות הפטורות מחובת מכרז, וכן את הרכבן של הוועדות לאיתור מועמדים ביחס לכל משרה כאמור, כמפורט להלן:

ועדות האיתור יהיו ועדות בוחרות ולא ועדות ממליצות, והרכבן ייקבע באופן שבו רוב חברי הוועדה ימונו בידי גורמים קבועים וחיצוניים לכנסת, כמפורט להלן. הרכבן של ועדות האיתור.  

א. לעניין משרת חשב הכנסת – 

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3) החשב הכללי במשרד האוצר או חשב בכיר בשירות המדינה שימונה על ידו;

(4) עובד בכיר בבנק ישראל שימונה על ידי המנהל הכללי של בנק ישראל;

(5) נשיא לשכת רואי חשבון או רואה חשבון שימונה על ידו.

ב. 
משרת ראש אגף בכיר משאבי אנוש ופיתוח ארגוני –

(1) המנהל הכללי של הכנסת;

(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ  המשפטי לכנסת או קצין הכנסת;

(3) נציב שירות המדינה או סגן לנציב שימונה על ידו;

(4) מנהל מינהלת הגמלאות במשרד האוצר;

(5) סמנכ"ל מינהל ומשאבי אנוש בחברה ממשלתית גדולה שימונה על ידי מנהל רשות החברות הממשלתיות.

ג. 
משרת מנהל חטיבת התפעול –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ

     המשפטי לכנסת או קצין הכנסת;

(3) מנהל אגף ההנדסה והבינוי במשרד הביטחון;

(4) מנהל מינהל הרכש במשרד האוצר;

(5) סמנכ"ל תפעול של בית חולים גדול שימונה על ידי המנהל הכללי של משרד הבריאות.

ד. 
משרת מנהל חטיבת המידע –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ

     המשפטי לכנסת או קצין הכנסת;

(3) גנז המדינה;

(4) מנהל היחידה הממשלתית לחופש המידע;

(5) פרופסור באחד מתחומי העניין הרלוונטיים לחטיבת המידע שייבחר על ידי ועד ראשי האוניברסיטאות.

ה. 
משרת דובר הכנסת –

 (1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ  המשפטי לכנסת או קצין הכנסת;

(3) מנהל מרכז ההסברה;

(4) דובר צה"ל או קצין בדרגת אלוף משנה המשמש בתפקיד רלוונטי למשרה בחטיבת דובר צה"ל שימונה על ידו;

(5) עיתונאי בכיר שייבחר על ידי נשיא מועצת העיתונות.

ו. 
משרת מנהל החטיבה לקשרים בינלאומיים –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3) סמנכ"ל במשרד החוץ שימונה על ידי המנהל הכללי של משרד החוץ;

(4) סגן נשיא לקשרי חוץ של אחת האוניברסיטאות שייבחר על ידי ועד ראשי האוניברסיטאות;

(5) בעל תפקיד בכיר במוסדות הלאומיים שייבחר על ידי המנהלים הכלליים של המוסדות הלאומיים.

ז. משרת ראש אגף טכנולוגיה ומחשוב –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3) ראש רשות התקשוב הממשלתי;

(4) סגן החשב הכללי לענייני תקשוב;

(5) מנהל מערכות מידע ראשי במשרד הביטחון.

ח. משרת מנהל חטיבת קשרי ציבור והסברה –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3) ראש רשות התקשוב הממשלתי;

(4) מנהל מוזיאון שייבחר על ידי יושב ראש מועצת המוזיאונים;

(5) מנהל מרכז ההסברה.

ט. משרת המבקר הפנימי -

(1) המנהל הכללי של הכנסת;

(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3) מנהל חטיבה במשרד מבקר המדינה שימונה על ידי מבקר המדינה;

(4) המבקר הפנימי של הנהלת בתי המשפט;

(5) פרופסור באחד מתחומי העניין הרלוונטיים לביקורת הפנימית של הכנסת שייבחר על ידי ועד ראשי האוניברסיטאות.

י. מנהל מוזיאון הכנסת –

(1) המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ  המשפטי לכנסת או קצין הכנסת;

(3) גנז המדינה;

(4) מנהל מוזיאון בעל מאפיינים דומים שייבחר על ידי יושב ראש מועצת המוזיאונים;

(5) פרופסור באחד מתחומי העניין הרלוונטיים למוזיאון הכנסת שייבחר על ידי ועד ראשי האוניברסיטאות.

ההודעה בדבר תנאים למינוי למשרות בפטור מחובת מכרז פומבי מיום ה' בכסליו התשע"ז (5 בדצמבר 2016) בטלה.

<היו"ר משה גפני:>
תודה רבה, אני מודה לך. שתיים מתוך המשרות הללו כבר נבחרו ונבחרו על ידי ועדות איתור ועמדו בהצלחה במינוי הזה, באמת מינוי מקצועי, אנחנו מודים על כך. אני מבקש לאשר את מה שהקריאה היועצת המשפטית של הוועדה. מי בעד אישור ההודעה בדבר תנאים למינוי למשרות בפטור מחובת מכרז פומבי, לפי חוק שירות המדינה (מינויים), התשי"ט-1959. 

<שגית אפיק:>
צריך להצביע קודם על ההודעה בדבר - - - 

<היו"ר משה גפני:>
אני מצביע על שתי ההודעות יחד. מי בעד אישור שתי ההודעות הללו שבאו כקבוצה אחת, ירים את ידו. 

הצבעה

בעד – 4

נגד – אין 

נמנעים – אין

ההודעות נתקבלו.

<היו"ר משה גפני:>
ההודעות אושרו, תודה רבה, שיהיה בהצלחה, תמשיכו באותה דרך ואל תמנו אנשים פוליטיים. תודה רבה. 

תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים - CRS), התשע"ז- 2017
<היו"ר משה גפני:>
אנחנו ממשיכים בדיון. 

כפי שנאמר קודם, ערך גבוה וערך נמוך מסתובב על המיליון דולר.

<פרידה ישראלי:>
כן.

<היו"ר משה גפני:>
יותר ממיליון דולר זה ערך גבוה ופחות ממיליון דולר זה ערך נמוך. הדיון הזה היה ב-פטקא.

<טליה דולן גדיש:>
"חשבון בעל ערך נמוך" – חשבון קיים של יחיד שהיתרה המצרפית שלו בחשבונות קיימים אינה עולה על מיליון דולר ביום.

"חשבון בר דיווח" – חשבון שסווג כחשבון של תושב מדינה זרה לפי תקנות 3 עד 5 או לפי תקנה 11(ב) או (ג) לפי העניין ובלבד שאותה מדינה זרה היא מדינה בת דיווח.

"חשבון חדש" – חשבון פיננסי שנפתח ביום 1 באוקטובר 2017 או לאחריו.

"חשבון מוחרג" – כהגדרתו בחלק 8 סעיף (ג), סעיף קטן (17) לתקן וכן כל אחד מהחשבונות הבאים:

(1) חשבון רדום שהיתרה בו אינה עולה על אלף דולר.
(2) חשבון בקרן השתלמות כהגדרתה בחוק הפיקוח על קופות גמל המיועדת לתשלום דמי השתלמות לעובדים.
(3) חשבון בקרן השתלמות כהגדרתה בחוק הפיקוח על קופות גמל המיועדת לתשלום דמי השתלמות לעצמאים ובלבד שמתקיימים לגביו התנאים האלה.

(1) ההפרשות השנתיות מוגבלות לחמישים אלף דולר או פחות.
(2) היתרה אינה עולה על חמישים אלף דולר או שהמשיכות ממנו מותנות בעמידה באמות מידה אחרות ממטרתו של החשבון או שמוטלים קנסות על משיכות שנעשו לפני שאמות המידה כאמור מולאו.

<היו"ר משה גפני:>
תסבירי.

<פרידה ישראלי:>
ב-פטקא היו מצבים של חשבונות שהאמריקאים ויתרו על הדיווח לגביהם משום שההערכה הייתה שזה לא חשבונות של סיכון להעלמת מס. דוגמה לכך הוא חשבון בקרן השתלמות לשכירים וחשבון בקרן השתלמות לעצמאים והם אישרו לנו בתנאים מסוימים. כעיקרון אפשר להפקיד כל סכום. לגבי שכיר שזאת הפקדה כאחוז מההכנסה שלו, המעביד וחלק העובד, באופן גורף קיבלו את זה שהחשבון הזה לא מהווה סיכון להעלמות מס והוא נכנס כחשבון מוחרג בקרן השתלמות. לגבי עצמאים, האמריקאים נתנו לנו התניה שערך החשבון, סך הכול לא עולה על חמישים אלף דולר או שההפרשות השנתיות מוגבלות לחמישים אלף דולר. בעצם בקרן לעצמאים ההפרשות לא מוגבלות אבל אותם חשבונות בערך נמוך, לא לדווח.

ה-CRS נתנו חופש פעולה מסוים לגבי חשבונות שיש להם מאפיינים כאלה שלא מהווים סיכון להעלמת מס, הכסף שבהם. אנחנו בעצם בחרנו שאת אותם חשבונות בעלי אותו אופי כמו שניתן לאסור ב-פטקא, להכניס גם כחשבונות מוחרגים לצורך ה-CRS וזאת דוגמה אחת לסוג חשבונות כזה. בעצם אמרנו שאפשר להעניק לו פטור כי ה-CRS, בחשבונות שיש להם אפיון ספציפי בכל מדינה. אנחנו כללנו את זה בדיוק באותה מתכונת שיש ב-פטקא. זאת אומרת, מי שפטור לעניין פטקא, פטור גם לעניין זה.

<היו"ר משה גפני:>
והם מסכימים? אלה שעושים את ההסכם מסכימים?

<פרידה ישראלי:>
ב-CRS נקבעו העקרונות ואם העקרונות הם כאלה שהחשבון הזה, ההפרשות נקבעות כאחוז מההכנסה - - -

<היו"ר משה גפני:>
אין עליו סיכון של העלמת מס.

<טליה דולן גדיש:>
סיכון העלמה הוא נמוך מאוד.

<פרידה ישראלי:>
כן, נמוך מאוד. אז הם מקבלים את זה.

<היו"ר משה גפני:>
אם אני אמצא דברים שלא מהווים סיכון להעלמת מס, יהיה אפשר להכניס את זה בתקנות.

<פרידה ישראלי:>
לכן יש שם אפיונים שרשומים בצורה יותר ספציפית אבל בעיקרון אנחנו ניסינו לחשוב על הכול.

<היו"ר משה גפני:>
בקיצור, מה שאתם אומרים בסעיף הזה זה שזאת שלא הלכה למשה מסיני, יכול להיות הסכם שלל ה-CRS אבל לאם יש משהו שאין בו סיכון של העלמת מס, אפשר לתת לו פטור. למשל קרן השתלמות. אם שכיר שם את הכסף הזה לפי גובה המשכורת, אותו דבר לגבי עצמאי, שם יש הגבלה, אפילו שזה לא נמצא בהסכם עם ה-CRS, אפשר להכניס את זה ועובדה שאתם מכניסים. זה נותן לי פתח לחשוב על עוד דברים.

<עאסי קוסאי:>
לדייק, כבוד יושב ראש. הם נתנו שם קריטריונים די ברורים שצריך לעמוד בהם. לדוגמה, החשבון צריך להיות מוטב לצורכי מס, אם הוא מוגבל ביתרה. זה לא כל חשבון. אין פתח שאתה יכול להיכנס בו. פשוט צריך לעמוד בקריטריונים שהם קבעו.

<פרידה ישראלי:>
זה כתוב בצורה יותר ספציפית. 

<עאסי קוסאי:>
אם אתה מכוון לחמישים אלף דולר, זה לא בכיוון.

<היו"ר משה גפני:>
אני עוד אמצא. אל תהיה כל הזמן אופוזיציה. בוא נזרום.

<עאסי קוסאי:>
לפי הפתח שנתנו כאן, אי אפשר להכניס תחת זה.

<פרידה ישראלי:>
אני מוכנה להצהיר שאם היינו חושבים שאפשר להחיל את החמישים אלף דולר, כבר היית רואה את זה מצדנו.

<היו"ר משה גפני:>
אני מבין. בסדר. לפעמים אני עוזר לכם.

<ערן פאר:>
אני חושב שאם רשות המסים יכולה לעשות, יש לה מרחב תמרון שהיא צריכה להשתמש בו לטובת הלקוחות ולא לגרום לכך שלקוח שיש לו בחשבון אלף שקלים, יהיו חייבים לדווח עליו. אם חשבון רדום של אלף דולר נחשב כחשבון שהם מחריגים אותו, למה חשבון רגיל עם אלף דולר לא? אלף דולר הוא לא סכום של העלמת מס.

הם הגדירו שחשבון רדום של אלף דולר יוחרג מהדיווח. כך הוקרא כרגע. אם אלף דולר נחשבים כלא בעייתי מבחינת העלמת מס והם מכירים בזה, למה חשבון רגיל של אלף דולר לא יוחרג? מה הבעיה עם זה? מוגדר שאלף דולר זה לא בעייתי להעלמת מס. למה לקבוע רף של דיווח מאפס?
<היו"ר משה גפני:>
למה חשבון רדום?

<ערן פאר:>
הם הגדירו את זה.

<היו"ר משה גפני:>
אני עכשיו בצד שלהם. חשבון רדום הוא חשבון רדום. הם אומרים אלף דולר. אלף דולר, חשבון רדום. חשבון רדום על מיליון דולר, זה כבר משהו אחר אבל אלף דולר, חשבון רדום, לא צריך לדווח.

<ערן פאר:>
נכון. זה בדיוק העניין.

<היו"ר משה גפני:>
אתה בא ואתה אומר את מה שאני גם רוצה לומר וגם הם רוצים לומר. אם אלף דולר זה חשבון רדום וזה בסדר, אז צריך להיות גם אלף דולר שהם לא בחשבון רדום.

<ערן פאר:>
נכון.

<היו"ר משה גפני:>
זה לא נכון. מה לעשות? הלוואי וזה היה נכון. חשבון רדום זה משהו אחר. אנחנו כאן בחקיקה עוברים כל הזמן. חשבון רדום, יש לו מאפיינים אחרים.

<קריאה:>
צריך להתייחס לעניין של העלמת מס.

<היו"ר משה גפני:>
אני מבקש ממך, אל תתעמת על דבר שלא תצליח. תחפש דברים אחרים. זה מה שאני עושה כל הזמן. זה לא הפתרון. חשבון רדום, זאת הגדרה אחרת. אתה רוצה לכוון לחשבון שהוא איננו רדום.

<ערן פאר:>
נכון.

<היו"ר משה גפני:>
שהוא חשבון לא עם הרבה כסף. לא מכאן תבוא הישועה. בואו נחפש את הישועה במקום אחר.

<טליה דולן גדיש:>
(4) חשבון בבנק כהגדרתו בתקנות לביטוח הלאומי, חיסכון ארוך טווח לילד, התשע"ו-2016 (להלן – תקנות חיסכון ארוך טווח לילדׂ).
(5) חשבון על שם הילד בקופת גמל להשקעה כמשמעותו בתקנות חיסכון ארוך טווח לילד.
<פרידה ישראלי:>
כאן אלה עוד שני סוגי חשבונות שמצאנו שהם עומדים בכללים בגלל שהם חשבונות מוטבים לצורכי מס, גם הפקדות של הביטוח הלאומי. הכנסנו אותם כאן לרשימה למרות שכאשר ב-פטקא חתמנו, עוד לא היו החשבונות האלה.

<טליה דולן גדיש:>
(6) חשבון משותף שנפתח בעבור הלקוחות לפי סעיף 5(א)(7) לצו איסור הלבנת הון (חובות, זיהוי, דיווח וניהול רישומים של תאגידים בנקאיים למניעת הלבנת הון ומימון טרור, התשס"א-2001 (להלן – צו איסור הלבנת הון).
(7) חשבון המוחזק בישראל שנפתח בידי נציגות בית משותף כמשמעותה בסעיף 65 לחוק המקרקעין התשכ"ט-1979 לפי הכללים הקבועים בתקנה 4(ג).
<היו"ר משה גפני:>
רגע. אנחנו עכשיו מדברים על רשימה של חשבונות שהחשבונות האלה פטורים.

<טליה דולן גדיש:>
מוחרגים.

<היו"ר משה גפני:>
מוחרגים. אמרנו חשבון רדום עד אלף שקלים, חשבון בקרן השתלמות כהגדרתה בחוק הפיקוח, הפרשות השנתיות מוגבלות לחמישים אלף דולר, חשבון בבנק כהגדרתו בתקנות הביטוח הלאומי, תקנות של חיסכון.

<טליה דולן גדיש:>
זה הפקדה לילדים שנולדים.

<היו"ר משה גפני:>
זה הביטוח הלאומי.

<טליה דולן גדיש:>
נכון.

<היו"ר משה גפני:>
חשבון על שם הילד בקופת גמל.

<טליה דולן גדיש:>
זה אותו הדבר. אם אתה רוצה את זה בקופת גמל ולא בבנק.

<היו"ר משה גפני:>
חשבון משותף.

<פרידה ישראלי:>
הוא מוגבל בסכום של נדמה לי 300 אלף שקלים.

<היו"ר משה גפני:>
חשבון משותף למה?

<לוני בכר:>
טוענים רבניים, עורכי דין או רואי חשבון.

<היו"ר משה גפני:>
עורכי דין יש יותר מטוענים רבניים, אז תתחיל מעורכי דין.

<לוני בכר:>
עורכי דין, רואי חשבון וטוענים רבניים שמחזיקים כספים עבור לקוחות במשותף בסכומים נמוכים ולזמנים מוגבלים.

<פרידה ישראלי:>
עד 300 אלף שקלים בחשבון עבור קבוצה של לקוחות.

<טליה דולן גדיש:>
בנאמנות. חשבון משותף עבור כלל הלקוחות.

<היו"ר משה גפני:>
למה עד 300 אלף שקלים?

<פרידה ישראלי:>
זאת ההגדרה.

<היו"ר משה גפני:>
ואם הסכום הוא 400 אלף שקלים אבל לזה חשבון משותף?

<טליה דולן גדיש:>
לקחנו את זה מחוק איסור הלבנת הון.

<פרידה ישראלי:>
לפי חוק איסור הלבנת הון יש פטור מדיווח על הנהנים בחשבון. זה לצורך ביצוע פעולות מסוימות על ידי בעלי התפקידים האלה בסכומים נמוכים.

<מיקי לוי (יש עתיד):>
שאלה אינפורמטיבית. אם עורך דין הוא נאמן של תושב חוץ שבא לקנות כאן דירה ושם חצי מיליון שקלים?

<טליה דולן גדיש:>
חצי מיליון שקלים, לא.

<מיקי לוי (יש עתיד):>
בנספח יש פטור מזה? אתם מבינים שזה זמני. אני עכשיו ושמתי אצל עורכת הדין 800 אלף שקלים כדי לקנות כאן דירה. 

<עאסי קוסאי:>
בתקן יש סעיף שהוא בעצם מטפל אם יש לך חשבון שהוא גם לרכישת דירה. בתנאים מסוימים הוא כן פטור.

<מיקי לוי (יש עתיד):>
כי אני מחזיק את הכסף בחשבון נאמנות.

<עאסי קוסאי:>
או לשלם את המס. ברישא כתוב "כהגדרתו בחלק 8 סעיף (ג)" ושם יש רשימה ארוכה של חשבונות. לזיכרוני החשבון הזה היה נמצא שם בהתקיים תנאים מסוימים כמו קבוצת רכישה שנמצאת שם.

<מיקי לוי (יש עתיד):>
רק תבדקו כדי שנהיה רגועים. אנחנו עלולים לסבך את האנשים.

<היו"ר משה גפני:>
בסדר. סיכמנו שאתם בודקים את זה ונותנים תשובה.

<טליה דולן גדיש:>
(8) חשבון מוחזק בישראל שנפתח בידי נציגות בית משותף כמשמעותה בסעיף 65 לחוק המקרקעין התשכ"ט-1969 לפי התנאים הקבועים בתקנה 4(ג) לתקנות צ'קים ללא כיסוי, התשמ"א-1981 (להלן תקנות צ'קים ללא כיסויׂ).

<עאסי קוסאי:>
אני מבקש לענות לחבר הכנסת מיקי לוי. בעמוד 38, אצל חלק מהאנשים זה כנראה בעמוד 37, בתחתית העמוד .

<היו"ר משה גפני:>
ממה אתה קורא?

<עאסי קוסאי:>
זה התקן שצורף. אנחנו מפנים אליו ברישא.

<פרידה ישראלי:>
אולי אני אבהיר כי אני מרגישה שזה לא מובן. חשבון מוחרג, כמו שהקראנו, זה חשבון לפי סעיף זה וזה לתקן שהוא נקבע וכן על דברים שאותם התחלנו לומר כמו קרן השתלמות וכולי.

<היו"ר משה גפני:>
הבנתי.

<פרידה ישראלי:>
יש גם את הרשימה בתקן עצמה שזאת עוד קבוצה שאנחנו לא מקריאים אותה כי התקן כבר קבע שזה מוחרג.

<היו"ר משה גפני:>
הבנתי. אם כן, מה אתה אומר?

<עאסי קוסאי:>
בתחתית העמוד יש סעיף (ה), חשבון שנוצר בקשר עם אחד מאלה. בסעיף 2, מכירה, החלפה או חכירה של מקרקעין או רכוש, ובלבד שהחשבון עונה על הדרישות הבאות ואז מפרטים מה הדרישות.
<מיקי לוי (יש עתיד):>
אם הדרישות הבאות והוא עולה על סכום החובה על הדיווח, אז שוב נצטרך.

<טליה דולן גדיש:>
לא. זה לא מוגבל בסכום.

<עאסי קוסאי:>
החשבון ממומן אך ורק בכסף בתום לב, הפקדה בתחום מתאים להבטחת התחייבות הקשורה ישירות לעסקה או תשלום דומה או ממומן בנכס פיננסי המופקד בחשבון בקשר למכירה, החלפה או החכרה של נכס.

החשבון נוצר או משמש אך ורק כדי להבטיח את המחויבות של הרוכש לשלם את מחיר הרכישה עבור הנכס.

<היו"ר משה גפני:>
הבנתי. אל תקריא עוד. זה עונה על מה שאמר חבר הכנסת מיקי לוי?

<טליה דולן גדיש:>
כן.

<עאסי קוסאי:>
כן.

<היו"ר משה גפני:>
אז אני מבקש לרשום את זה בהגדרות אצלנו. להסביר בעברית.

<שגית אפיק:>
אתה רוצה להכניס את כל המוחרגים?

<היו"ר משה גפני:>
לא.

<שגית אפיק:>
רק את זה?

<היו"ר משה גפני:>
רק את זה.

<עאסי קוסאי:>
למה רק את זה?

<היו"ר משה גפני:>
כי זה לא כתוב ברור. אם זה יבוא לדיון, אני פוחד. כתוב שהחשבון נוצר ומשמש אך ורק כדי להבטיח את המחויבות של הרוכש לשלם את מחיר הרכישה וכולי.

<שגית אפיק:>
יש הפניה לזה. זה חלק מהתקנות.

<היו"ר משה גפני:>
אני יודע אבל לא ברור שמה שהוא אומר, עונה על זה. 

<משה אשר:>
אם יהיו בעתיד שאלות ותשובות, אפשר להסביר בשפה של בני אדם.

<היו"ר משה גפני:>
איך אנחנו מבטיחים את זה? זה באמת יכול לגרום נזק אמיתי.

<משה אשר:>
יהיו שאלות ותשובות, נניח תושב חוץ רוצה לקנות דירה בישראל.

<היו"ר משה גפני:>
מה זה שאלות ותשובות? יש את התקנות. את יכולה לעבור על זה ולראות שזה עונה על זה?

תמשיכו. נבדוק את זה.

<טליה דולן גדיש:>
זה גם מסוכן בגלל שמכלל הן שמשכנו מהתרגום של התקן לכאן עלולים לשמוע לאו לגבי רשימה של פרטים אחרים.

<היו"ר משה גפני:>
הבנתי. אני מבקש שוב לבדוק שזה עונה ללא עוררין על מה שהוא אמר.

<טליה דולן גדיש:>
זה עונה. הוא יכול להפקיד כסף לקנות.

(9) חשבון המוחזק בישראל ונפתח בידי ועד עובדים כמשמעותו בחוק הסכמים קיבוציים התשי"ג-1957 לפי התנאים הקבועים בתקנה 4(ג) לתקנות צ'קים ללא כיסוי ובסעיף 3(א)(6) לצו איסור הלבנת הון.
(10) חשבון המנוהל למטרות קהילתיות לטובת קבוצה גדולה או בלתי מוסדרת של נהנים שמתקיימים בו התנאים הקבועים בסעיף 5(א)(6) לצו איסור הלבנת הון.
(11) חשבון שבו הנכסים הפיננסיים היחידים הם מניות או אופציות המוחזקות על ידי נאמן בעבור עובדים לפי סעיף 102 לפקודה.
(12) חשבון המוחזק אך ורק בידי עיזבון והמוסד הפיננסי המדווח אימץ את דבר הפטירה במרשם האוכלוסין כמשמעותו בחוק.

<היו"ר משה גפני:>
בסדר. כל אלה מוחרגים.

<טליה דולן גדיש:>
זה עוד מה שמופיע בתרגום של התקן.

<היו"ר משה גפני:>
בסדר. אני מבקש לעשות הפסקה לעשר דקות ואחרי כן נמשיך.

<(הישיבה נפסקה בשעה 13:30 ונתחדשה בשעה 13:50.)>
<היו"ר משה גפני:>
אני מחדש את הישיבה.

אני מבקש גם מרשות המסים, גם מאיגוד הבנקים וגם מהיועצת המשפטית שלנו, מהלשכה המשפטית, אחרי שקראנו את הדברים שהם חריגים, כולל הנושא של מה שמופיע בהסכם של ה-CRS, לחפש אפשרות להגבלת הסכום שלא פוגע בעניין של העלמות מס. לחפש דרך. באמת המציאות הזאת, נעשה כולנו את החשבון, בה מהשקל הראשון יהיו אנשים שיצטרכו לדווח לרשות המסים ומרשות המסים זה ידווח למדינה עליה מדובר, זאת פגיעה מאוד מאוד קשה. אם היה אפשר להגדיל את הסכום שמסכום מסוים, כפי שיש ב-פטקא, אם היה אפשר לעשות את זה, וזה לא יפגע בהסכם של ה-CRS, אני מאוד מבקש לחפש פתרון לעניין הזה חפשו פתרון.

אני אומר גם לרשות המסים. גם רשות המסים בחוק שהביאה, היא הביאה דברים הגיוניים, דברים בהם יש החרגה של חשבונות. אני מבקש גם בלשכה המשפטית תחפשו פתרון לעניין הזה. אם יש פתרון לעניין הזה, זה מאוד מאוד מקל עלינו את התקנות. זה הופך להיות חלק מסוים מאנשים וגם בסכומים שהם סכומים לא מהשקל הראשון, לא אלף שקלים שהוא מפקיד באיזה חשבון אלא מדובר על סכומים יותר משמעותיים. זה מאוד יקל עלינו.
אנחנו ממשיכים הלאה. חשבון פיננסי. אלא אם כן יש למישהו הערה על כל מה שקראנו עד עכשיו עם ההחרגה של חשבונות.

<טליה דולן גדיש:>
"חשבון פיננסי" – כהגדרתו בסעיף 135ב לפקודה למעט חשבון מוחרג.

"חשבון קיים" – חשבון פיננסי שנפתח לפני יום.

<היו"ר משה גפני:>
את לא אומרת את התאריך.

<טליה דולן גדיש:>
בכוונה.

"חשבון רדום" – חשבון שעברו שש שנים או יותר מהיום שבו בעל החשבון יצר לאחרונה קשר עם המוסד הפיננסי שבו מוחזק החשבון ומהיום שבו נתקבלה מבעל חשבון הוראה אחרונה לגביו או לגבי כל חשבון אחר שבבעלותו שמוחזק במוסד הפיננסי שבו מוחזק החשבון.

<היו"ר משה גפני:>
למה שש שנים? אתם קצת מגזימים. חשבון רדום הוא שש שנים?

<פרידה ישראלי:>
זה בתקן.

<היו"ר משה גפני:>
חייבים לקבל את מה שהם אמרו בעניין הזה? שש שנים זה המון זמן. אם בן אדם לא יצר קשר עם הבנק שלו ולא עשה שום פעולה שלוש שנים?

<טליה דולן גדיש:>
זה לא אומר כלום. יכול להיות שהוא איש מאוד עשיר שיש לו הרבה מיליונים והוא אומר שנוח לו שינוחו בבנק ובלבד שלא יעבירו את המידע.

<היו"ר משה גפני:>
אנחנו מדברים על חשבון רדום לגבי אלף שקלים.

<טליה דולן גדיש:>
לא. לכן אני אומרת שש שנים.

<היו"ר משה גפני:>
אבל חשבון רדום, אנחנו מדברים על אלף שקלים.

<טליה דולן גדיש:>
אלף דולר. נכון.

<היו"ר משה גפני:>
תבדקו להוריד את זה לשלוש שנים. שש שנים זה המון זמן.

<משה אשר:>
נבדוק.

<היו"ר משה גפני:>
שש שנים הוא לא יחזיק אלף שקלים בחשבון. זה לא חשבון רדום.

<פרידה ישראלי:>
יש מנותקי קשר עשרות שנים.

<היו"ר משה גפני:>
בסדר, אבל אנחנו מדברים על אלף שקלים ולהגדיר אותו כחשבון רדום שלא צריך למסור עליו דיווח, צריך להכניס כל דבר לפרופורציות. חוץ מזה, צריך להגיד למדינות ה-OECD שלנו יש יותר שכל מהן. אפשר להגיד את זה או לא?

<טליה דולן גדיש:>
הם יודעים.

"ישות אקטיבית" – NFE אקטיבי, כהגדרתו בחלק 8 סעיף 9ד לתקן.

<פרידה ישראלי:>
ישות אקטיבית. כשאנחנו מדברים על חשבונות של ישויות, איזה סוגי גופים אנחנו מכירים. מכירים את הבנקים, חברות הביטוח וכולי. מכירים חשבונות של חברות. בדרך כלל חברות או ישויות אחרות כאשר הן מחולקות לישות אקטיבית או פסיבית.
מה זה אקטיבית. אקטיבית בדרך כלל זו חברה עסקית שיש לה פעילות עסקית או מוסד ציבורי שפועל לשם צדקה וכולי או חברה נסחרת בבורסה. גופים שיש להם פעילות שאז לגביהם אנחנו לא נזקקים לחפש את הפרטים של בעלי השליטה שלהם ולהעביר נתונים לגבי תאגידים שבעלי השליטה שלהם הם תושבי מדינות זרות.

מה זה תאגיד לא אקטיבי. זה תאגיד פסיבי שעיקר ההכנסה שלו, עיקר הנכסים שלו הם פסיביים ומשמשים להשגת הכנסה פסיבית כמו ריבית, דיבידנד וכולי כי היה חשש שיגידו שאם אנחנו מחפשים תושבות של יחיד, אם הוא תושב מדינה זרה אבל בתאגיד אנחנו לא נחפש אם הוא בעל שליטה, אז אנשים, במקום להחזיק כסף ישירות, יקימו חברה פסיבית שלהם, יהיו בעלי השליטה שם, יקימו חברה ישראלית ואז זאת חברה ישראלית ואין לי על מי לדווח אבל בעצם החברה הישראלית הזאת, מחזיק אותה בעל שליטה קנדי לצורך העניין.

אחר כך אנחנו נראה שיש הבחנה בין תאגיד פסיבי לאקטיבי כאשר בפסיבי הולכים לחפש את בעלי שליטה שלו ולראות מי הם ואת האקטיבי עוזבים.

<טליה דולן גדיש:>
"ישות פסיבית" – NFE פסיבי כהגדרתו בחלק 8 סעיף 8ד לתקן.
מוסד פיננסי ישראלי קטן הנותן שירותי פיקדון ואשראי בלא ריבית שעומד בדרישות המפורטות בסעיף ג' חלק 3 לנפסח 2.

<פרידה ישראלי:>
זה אותו מוסד שאף פיקדון בו לא עולה על חמישים אלף דולר. אותו גוף קטן לעניין פטקא. מוסד פיננסי קטן.

<יהודה גנדלרנד:>
אנחנו רוצים לבקש לחדד את הנקודה. אחרי שחוקקו התקנות של ה-פטקא התברר שהייתה אולי טענה או אמירה שיש לקונה מסוימת ביחיד שפתח גמ"ח שהוא לא מעוגן תחת העמותה. אז עמדה שאלה מצד הפיקוח על הבנקים האם הוא מוגדר כמוסד פיננסי או לא. כלומר, אדם יחיד שמחזיק גמ"ח והוא לא מאוגד, האם אפשר להגדיר אותו כמוסד פיננסי.

אנחנו מבקשים שהנקודה הזאת תחודד בתקנות האלו. בסופו של דבר יצאה חוות דעת של בנק ישראל אבל כן היינו רוצים שזה יהיה מחודד בתקנות.

<שגית אפיק:>
שם הוצאנו את זה במכתב של המפקחת. זה יצא במכתב של המפקחת מספר חודשים אחרי. זאת אומרת, אחרי שראינו שביישום מתעוררות בעיות.

<עאסי קוסאי:>
כאן אותו הדבר.

<היו"ר משה גפני:>
אוי ואבוי לחיים שלי אם זה יהיה אותו הדבר.

<שגית אפיק:>
אנחנו לא רוצים להגיע לזה.

<היו"ר משה גפני:>
אתה צריך לשבת אצלי במשרד או אצלה במשרד ולראות. בנק סגר 16 חשבונות ואחד עם הרבה כסף בחשבון. עצרו לו את הכסף. אני לא הולך לעבור את זה עוד פעם.

<טליה דולן גדיש:>
אתם יכולים להראות לו את ההנחיה של המפקחת על הבנקים?

<שגית אפיק:>
כן. אני אעביר לך אותה.

<עאסי קוסאי:>
אני רוצה לומר שחוות הדעת שיצאה, היא לא הייתה על תקנות פטקא אלא על מוסד פיננסי בחוק. זאת אומרת, ההנחיה כבר תופסת כאן.

<היו"ר משה גפני:>
לא הבנתי. תסביר לי.

<עאסי קוסאי:>
היה חוק פטקא. חוק פטקא הוא החוק שמסמיך כאן וחלק מההגדרות כאן נשלפות מחוק פטקא.

<פרידה ישראלי:>
אתה מתכוון מהתיקון לפקודת מס הכנסה.

<עאסי קוסאי:>
כן. חוות דעת שיצאה על ידי בנק ישראל או על ידי רשות המסים.

<היו"ר משה גפני:>
כן. זה היה בסיכום משותף.

<עאסי קוסאי:>
לאחר סיכום משותף. 

<היו"ר משה גפני:>
יצאה חוות דעת של המפקחת על הבנקים.

<עאסי קוסאי:>
נכון. היא פירשה את החוק ולא את תקנות פטקא. אנחנו כאן עובדים לפי החוק, מכוח החוק, ולכן הפרשנות ההיא תחול אוטומטית גם כאן.

<היו"ר משה גפני:>
מקובל עלי. אני לא מתווכח אתך. אני רק לא רוצה לעבור את הסאגה שעברתי מאז אישרנו את תקנות ה-פטקא.

<עאסי קוסאי:>
אנחנו עכשיו למדים מה-פטקא.

<היו"ר משה גפני:>
הבנתי. זה בסדר אבל את הסאגה הזאת אני לא רוצה לעבור. אם אין הסכמה, אין הסכמה. אם יש הסכמה, צריך להגיע לפתרון שמהיום הראשון שאנחנו מאשרים את התקנות, הבנקים יקבלו את ההודעה הזאת. הבנקים מאוד חוששים.

<פרידה ישראלי:>
ההגדרה של מוסד פיננסי נמצאת בסעיף בחוק. סעיף 135ב לפקודה. הייתה כאן פרשנות האם מוסד פיננסי יכול להיות גם יחיד. אנחנו כעת בתוך התקנות שלוקחות את המושג מוסד פיננסי מהתקנות.

<היו"ר משה גפני:>
לבנקים קרו שני דברים. ראשית, הם נהיו עשירים יותר מכפי שהיו קודם, ואני מפרגן להם וזה בסדר, ושנית, הם נהיו פחדנים. הם היו פעם יותר אמיצים. אני אומר את זה כללית. אני לא אומר את זה כביקורת. הם לא רוצים שיהיה איזשהו דבר עלום ואחר כך יבואו ויאשימו אותם. הם חוששים שיבואו ויאשימו אותם. יבואו מדינות אחרות ויעשו להם בעיות בתוך החשבון או תבוא רשות המסים ותעשה להם בעיות או יבוא בנק ישראל ויעשה להם בעיות. הם רוצים שהכול יהיה מונח על השולחן וידעו בדיוק.

מאז שיצאו ההנחיות האלה, המצב יותר טוב. המצב יותר קל וקיבלנו פחות תלונות. לא סגרו חשבונות ונעשו פעולות. אני מקווה שהגמ"חים גם מעבירים עכשיו את הטפסים שהם צריכים להעביר כאשר מדובר בגמ"ח קטן שעומד בתקנות. אם מעבירים, אני לא חושב שתהיינה בעיות. אם אנחנו הולכים לאשר תקנות חדשות שלא אישרנו אותן קודם, שלא יבוא פתאום איזשהו הליך שמאוד קשה גם לתאם בין משרדי הממשלה ובוודאי לא בגופים חיצוניים. אני רוצה להיות בטוח שברגע שזה מאושר, הבעיה הזאת לא קיימת ויוצאת אותה הנחיה לגבי הנושא הזה.

מה רצית לומר?
<קריאה:>
אנחנו אומרים שאם אנחנו כבר בתהליך חקיקה חדש, בוא נעשה את זה כמו שצריך. אני לא יכול לדעת אף פעם איזה קצין ציות באיזשהו בנק יבוא ויגיד שבעצם הוא לא יודע אם אותה הנחיה של בנק ישראל חלה או לא חלה ואני צריך להתחיל להביא לו יועצים משפטיים. בתקנות האלה, בוא נעשה את זה בצורה מסודרת.

<היו"ר משה גפני:>
מה נעשה בצורה מסודרת?

<קריאה:>
שיהיה ברור שגם יחיד שמחזיק מס נחשב למוסד פיננסי.

<היו"ר משה גפני:>
את מקשיבה למה שהוא אומר?

<שגית אפיק:>
כן. אז ייווצר המצב הבא.

<קריאה:>
הפוך. יגידו שאם כאן, זה לא כאן.

<שגית אפיק:>
ומצד שני, כמו שהם אומרים לך, ההגדרה נמצאת בחוק. המכתב של המפקחת מבהיר את ההגדרה ולכן זה אמור לחול גם כאן אוטומטית.

<היו"ר משה גפני:>
אם זה יהיה כתוב כאן, מישהו בבנק יבוא ויאמר שאם זה לא כתוב, זה לא קיים. בסדר. נצטרך להחליט בזה.

<שגית אפיק:>
נסתכל על זה שוב ונראה.

<היו"ר משה גפני:>
בסדר. יש עוד הערות? תמשיכי.

אתם צריכים להבטיח אותי אלא אם כן אתם לא רוצים שאני אבחר לכנסת הבאה.

<פרידה ישראלי:>
רוצים מאוד.

<היו"ר משה גפני:>
תתחיל לי עוד הפעם הסאגה הזאת. אין לי יותר כוח לטפל בזה. מספיק. הם אמרו שהם כן רוצים שאני אבחר לכנסת הבאה כי אני מאשר להם הכול. 

<טליה דולן גדיש:>
"יתרה בחשבון פיננסי", "ערך של חשבון פיננסי" או "יתרה מצרפית" – סך כל היתרות והערכים בחשבונות פיננסיים שבבעלות אותו יחיד או אותה ישות לפי העניין המוחזקים במוסד פיננסי ישראלי מדווח ובחשבונות המוחזקים בישות קשורה למוסד הפיננסי אם המערכת הממוחשבת של המוסד הפיננסי מקשרת את החשבונות לעניין זהות בעל החשבון ומאפשרת את צירוף היתרות או הערכים. לעניין זה, ישות קשורה כמשמעותה בחלק 8, סעיף ה(4) לתקן.

<היו"ר משה גפני:>
מה זה?

<טליה דולן גדיש:>
זה צירוף של יתרות.

<פרידה ישראלי:>
הגדרה שיתרה בחשבון, אנחנו מדברים על יתרה מצרפית. אם המחשבים של אותו מוסד פיננסי מקשרים בין חשבונות שונים שיש לאדם באותו מוסד כדי לדעת אם אתה מעל מיליון דולר או לא. 

<היו"ר משה גפני:>
אם יש לי חשבון בבנק וחשבון בחברת ביטוח, לא מחברים.

<טליה דולן גדיש:>
לא.

<היו"ר משה גפני:>
רק באותו בנק.

<טליה דולן גדיש:>
כן.

<עאסי קוסאי:>
בתנאי שהמערכת ממוחשבת.

<טליה דולן גדיש:>
בדיוק. בדרך כלל באותו בנק היא יודעת.

"מדינה בת דיווח" – מדינה זרה שהמנהל פרסם לגביה הודעה לפי תקנה 10ח. 

<פרידה ישראלי:>
בתקנות זה מנהל רשות המסים שיפרסם את הרשימה של המדינות שאיתן הוא מגיע להסכמה שעושים החלפת מידע כדי שהציבור והמוסדות הפיננסיים ידעו.

<היו"ר משה גפני:>
זאת אומרת, מדינה שלא אישרה את התקנות או שלא הלכה להסכם הזה, לא צריך לדווח לה.

<פרידה ישראלי:>
מדינה שיש עליה סיכום הדדי שהיא מדווחת לנו ואנחנו מדווחים לה, היא תהיה ברשימה.

<היו"ר משה גפני:>
זאת אומרת, אם יש מדינה שהיא גם חברה ב-OECD אבל היא לא אישרה תקנות והיא לא אישרה כלום, לא חייבים לדווח לה.

<פרידה ישראלי:>
כרגע זאת רק ישראל. 

<היו"ר משה גפני:>
קטאר.

<פרידה ישראלי:>
היא לא חברה ב-OECD.

<טליה דולן גדיש:>
כרגע ישראל היא המדינה היחידה שהיא חברה ב-OECD ועדיין לא השלימה את החקיקה.

<היו"ר משה גפני:>
היחידה?

<פרידה ישראלי:>
כן. היחידה.

<טליה דולן גדיש:>
אבל יש עוד מדינות. אם יש מדינה שהיא לא חתמה על ההסכם ולא השלימה את החקיקה כדי לקיים אותה, המנהל לא יפרסם אותה ברשומות וזה אומר שלא יעבירו את המדינה לגביה.

<היו"ר משה גפני:>
אנחנו היחידים ב-OECD?

<טליה דולן גדיש:>
כן. 

<פרידה ישראלי:>
כל שבועיים בערך אנחנו מקבלים מכתב מגורם זה או אחר.

<טליה דולן גדיש:>
כולל מזכ"ל הארגון.

<פרידה ישראלי:>
החל מנציגים של רשות המסים, ממזכ"ל ארגון ה-OECD. אנחנו על סף כניסה לרשימות שחורות בנושא.

<היו"ר משה גפני:>
עכשיו אתם יכולים להגיד להם שהתחיל דיון רציני.

<פרידה ישראלי:>
הם כבר שומעים את זה.

<טליה דולן גדיש:>
כשהנחנו את זה על שולחן הוועדה, כבר כתבנו להם.

<פרידה ישראלי:>
היה דיון באוגוסט ואנחנו באופן חגיגי כתבנו להם שהנה מתקיים דיון ותוך זמן קצר אנחנו צופים את סיומו.

<היו"ר משה גפני:>
תמשיכי.

<טליה דולן גדיש:>
"מדינה זרה" – מדינה שאינה מדינת ישראל או ארצות הברית של אמריקה או אזור או שטח מחוץ לישראל שאינה מדינה המנויים בתקן ישראלי מספר 3166 שמפורסם באתר האינטרנט של מכון התקנים הישראלי בכתובת.

<פרידה ישראלי:>
מה זה מדינה זרה. בעצם המוסדות הפיננסיים יצטרכו לסווג כל חשבון אם הוא חשבון בבעלות של תושב מדינה זרה. מה זה מדינה? מדינה זה לא רק מדינה אלא גם יכול להיות לפעמים אזור.

<טליה דולן גדיש:>
טייוואן.

<פרידה ישראלי:>
טייוואן, הונג קונג. יש רשימה שפורסמה על ידי מכון הקנים, מפורסמת, ולפי זה זאת הרשימה שלפי המדינות שם צריך לסווג. סיווג זה דבר אחד. הצעד השני יהיה דיווח. ידווחו רק על אותן מדינות שדיברנו עליהן, שהגענו אתן להסכם. בעצם הסיווג של כל חשבון למי הוא שייך, לתושב איזו מדינה, ייעשה בצורה הרחבה ביותר על פי הרשימה הזאת.

<טליה דולן גדיש:>
"מדינה משתתפת בשנה מסוימת" – מדינה שלמדינת ישראל יש אתה הסכם דו צדדי ליישום התקן וכן מדינה זרה שהתחייבה ליישם את התקן המנויה ב-1 בינואר ובאותה שנה ברשימה שמפורסמת באתר רשות המסים בישראל בכתובת.

זאת מדינה משתתפת שיש לנו למעשה אתה הסכם.

"מוסד פיננסי" – מוסד פיננסי ישראלי כהגדרתם בסעיף 135ב לפקודה למעט מוסד ציבורי.

<פרידה ישראלי:>
למעט מוסד ציבורי מרמז לנו על ההסדר שהולך להיות. הגמ"חים שהם מוסדות ציבור, גוף שנותן שירותי פיקדון ואשראי ללא ריבית שבחר באופציה שהוא יהיה מוסד ציבורי, הוא כבר לא ייחשב כמוסד פיננסי. יש לנו את החלופה השנייה.

<היו"ר משה גפני:>
הוא יהיה פטור מדיווח.

<פרידה ישראלי:>
כן, אבל יש לנו כאן גם את ההחרגה והנושא צריך להיות מוסדר עד אוגוסט 2018 כמו שהיה ב-פטקא. חקיקת הגמ"חים הכללית צריכה להיות מוסדרת.

<טליה דולן גדיש:>
"מוסד פיננסי ישראלי מדווח" - כהגדרתו בסעיף 135ב לפקודה למעט מוסד ציבורי ולמעט מוסד פיננסי ישראלי שאינו מדווח.

"מוסד פיננסי ישראלי שאינו מדווח" – כל אחד מאלה:

(1) ישות ממשלתית כהגדרתה בחלק 8 סעיף ב2 לתקן.
(2) ארגון בינלאומי כהגדרתו בחלק 8 סעיף ב3 לתקן.
(3) בנק מרכזי כהגדרתו בחלק 8 סעיף ב4 לתקן.
(4) מנפיק מוסמך של כרטיסי אשראי כהגדרתו בחלק 8 סעיף ב8 לתקן.
(5) כלי השקעות קולקטיבי פטור כהגדרתו בחלק 8 סעיף ב9 לתקן.
(6) חברה מנהלת כהגדרתה בחוק הפיקוח על קופות גמל.
(7) קופת גמל לרבות קופת ביטוח ולמעט קרן השתלמות וקופת גמל להשקעה כהגדרתן בחוק הפיקוח על קופות גמל.
(8) מנהל תיקים או יועץ השקעות כהגדרתם בחוק הסדרת העיסוק בייעוץ השקעות, בשיווק השקעות ובניהול תיקי השקעות, התשנ"ה-1995.
(9) מנהל קרן כמשמעותו בחוק השקעות משותפות בנאמנות התשנ"ד-1994.
(10) נאמנות של נאמן במוסד פיננסי ישראלי מדווח והוא מדווח על כל המידע החייב בדיווח לפי חלק 1 לתקן לגבי כל החשבונות בני הדיווח של הנאמנות.
(11) מוסד פיננסי ישראלי קטן הנותן שירותי פיקדון ואשראי בלא ריבית.
אולי נעצור כאן. פרידה, את רוצה לומר כמה מלים?
<פרידה ישראלי:>
קראנו רשימה של מוסדות פיננסיים ישראלים שאינם מדווחים. הגופים האלה לא צריכים לדווח על החשבונות שלהם. 

<היו"ר משה גפני:>
ראיתי.

<פרידה ישראלי:>
מה שאולי חשוב להדגיש זה שהוספנו כאן את המוסד הפיננסי הישראלי קטן שנותן שירותי פיקדון ואשראי בלא ריבית. הגופים הקטנים הם פיקדונות עד חמישים אלף דולר, כמו ב-פטקא. הגדרנו אותם כאן כגופים שאינם מדווחים.

<היו"ר משה גפני:>
הגופים הקטנים, רק להזכיר לי, הם לא צריכים להיות עמותה. הם צריכים למלא טופס שהם מוסד ציבורי קטן.

<פרידה ישראלי:>
הם צריכים להיות קטנים.

<היו"ר משה גפני:>
למלא טופס בבנק או בחשבון בו הם מנהלים את המוסד הציבורי שהוא עד חמישים אלף דולר.

<עאסי קוסאי:>
אותו הסדר שקיים היום לפי פטקא.

<שגית אפיק:>
יהיה טופס. זאת אומרת, זה יהיה אחיד.

<היו"ר משה גפני:>
זה אותו טופס.

<פרידה ישראלי:>
אני לא יודעת.

<שגית אפיק:>
או טופס מקביל. אז גם לטופס חיכינו הרבה זמן אחרי ה-פטקא.

<היו"ר משה גפני:>
אפשר אותו טופס. למה צריך להיות טופס שונה? תקלו עלינו.

<טליה דולן גדיש:>
"מוסד ציבורי" – עמותה שהיא מוסד ציבורי כהגדרתו בסעיף 9(2) לפקודה או חברה לתועלת הציבור שהיא מוסד ציבורי כאמור שנותנים שירותי פיקדון ואשראי בלא ריבית.

"מנהל קשרי לקוחות" – לרבות מי שממלא תפקיד דומה אף אם תוארו שונה.

"מספר TIN" – כהגדרת TIN בחלק 8, סעיף ה', סעיף קטן (5) לתקן.

"סממן של מדינה זרה" – כל אחד מהסממנים המפורטים בחלק 3, סעיף ב, סעיף קטן (2), פסקאות (א) עד (ו) לתקן.

"ראיה תיעודית" – כהגדרתה בחלק 8, סעיף ה', סעיפים קטנים 6(א) עד (ג) לתקן.
"שירותי פיקדון ואשראי בלא ריבית" –
<פרידה ישראלי:>
אתם רוצים הסברים?

<היו"ר משה גפני:>
כן.

<פרידה ישראלי:>
הסעיף שהיה לנו לגבי מוסד ציבורי, הוא פשוט להסדיר את אותו מוסד ציבורי שנותן שירותי פיקדון ואשראי ללא ריבית, שהוא לא ייחשב מוסד פיננסי.

מנהל קשרי לקוחות, אנחנו צריכים את ההגדרה הזאת כי למשל במקרים של חשבונות בעלי ערך גבוה, צריך לשאול את מנהל קשרי הלקוחות.

מספר TIN זה מספר הזיהוי שיש לאותו תושב שהוא צריך בטופס שהוא נותן הצהרה עצמית, היא צריך להצהיר עליו. זה אחד הנתונים שצריך להעביר לגביו.

סממן של מדינה, זה דבר חשוב. כל אחד מהסממנים המפורטים בחלק 3, סעיף ב', סעיף קטן (2), פסקאות (א) עד (ו) לתקן. כאשר יש לנו סקירה של חשבונות קיימים, נעשית בדיקה של חשבונות קיימים. התהליך מתחיל בסריקה אלקטרונית שעוברת על כל הנתונים שרשומים אלקטרונית לגבי החשבון בניסיון לראות האם יש שם סממן שמעיד על מדינה זרה שנמצאת כאן בקשר הזה.

מה הם הסממנים. האם רשום אצל הבנק תושבות במדינה זרה, האם רשום מען מגורים או מען דואר במדינה זרה, האם כתוב מספר טלפון זר בהיעדר מספר טלפון בישראל, האם יש הוראת קבע להעביר כספים לחשבון במדינה זרה, ואנחנו כבר יודעים שבישראל אין דברים כאלה ואין הוראות קבע להעברות למדינות זרות, האם יש ייפוי כוח או זכות חתימה שניתנו לאדם שיש לו כתובת במדינה זרה או האם יש הוראת שמירת דואר או מען במדינה זרה.

בהמשך אנחנו נראה שיש סממנים שנחשבים יותר חזקים, 1 עד 4, אבל הם רק סממנים. כלומר, יש כללים איך אתה מבין כל סממן. מתי שתרצו לדבר, אני אדבר. 
<היו"ר משה גפני:>
נרצה בהמשך.

<פרידה ישראלי:>
בסופו של דבר מה שחשוב להדגיש הוא שאזרחות היא לא סממן. להבדיל מה-פטקא, אזרחות אמריקאית שם מחויבים במס על פי בסיס אזרחות. ב-פטקא חד משמעית אדם שיש לו אזרחות זרה, לא אמורים לקחת את זה בחשבון.

<היו"ר משה גפני:>
הבנקים טוענים שמדובר במיליון אנשים.

<פרידה ישראלי:>
שהם תושבי חוץ?

<היו"ר משה גפני:>
כן. שהם יהיו בהגדרות כאן.

<שגית אפיק:>
אבל זה לא אמור להיות סממן.

<פרידה ישראלי:>
אני לא יודעת מה זה המיליון.

<קריאה:>
שיש להם סממנים.

<שגית אפיק:>
שיש להם סממנים מהסממנים.

<היו"ר משה גפני:>
זה מה שהם אמרו. 

<ערן פאר:>
לפי הסממנים האלה, יש מיליון לקוחות. אנחנו כבר עשינו אצלנו בדיקה ולפי הסממנים שהקריאה רשות המסים, בלי אזרחות, יש מיליון בכל המערכת הבנקאית. 400 אלף בבנק הפועלים. 

<פרידה ישראלי:>
מה יצטרכו האנשים להביא כשיודיעו להם שנמצא אצלם סממן של מדינה זרה. שוב, אנחנו נדייק יותר אחר כך וכרגע אני אומרת בכלליות. יש שני סוגים של דברים שהם צריכים להביא. אחד, הצהרה עצמית, טופס בו הוא מצהיר שהוא תושב לצורכי מס בישראל וזהו. היא המדינה הזרה היחידה בה אני תושב או מדינה אחרת אבל בכל מקרה לא המדינה של הסממן. הוא צריך להצהיר היכן הוא תושב ולתת כמה פרטים אישיים עליו, השם שלו, לחתום שם וכולי. דבר שני הוא ראיה תיעודית. מהי ראיה תיעודית? הוא צריך להביא איזשהו אישור ממשלתי מאותה מדינה שהוא טוען שהוא תושב בה. אני טוענת שאני ישראלית, אני צריכה להביא צילום של רישיון נהיגה ישראלי, צילום של תעודת זהות ישראלית, איזשהו תיעוד ממשלתי.

<היו"ר משה גפני:>
צריך להוריד את המספר מיליון אנשים.

<ערן פאר:>
זה לב הבעיה.

<היו"ר משה גפני:>
אני יודע. אני מבקש גם מהם וגם מכם. גם אצלנו. נעשה איזה רעיון יצירתי להוריד את המספר. המספר כאן הוא הבעיה הגדולה. ברור שחלק גדול מהאנשים האלה, אין להם קשר. 

<טליה דולן גדיש:>
"שירותי פיקדון ואשראי בלא ריבית" – קבלת פיקדונות ומתן אשראי כאחד הנעשים דרך עיסוק ובלבד שהפיקדונות והאשראי אינם נושאי ריבית. לעניין זה ריבית, כהגדרתה בחוק הריבית, התשי"ז-1957, למעט עמלות לכיסוי הוצאות תפעול, החזר הוצאות סבירות שהוצאו בשל פיגור בהחזר האשראי.

<פרידה ישראלי:>
את זה לקחנו מהחוק.

<טליה דולן גדיש:>
"פיקדון" – כל תשלום לרבות הלוואה, מענק או תרומה שמתקיים לגביו אחד מאלה:

(1) יש בצדו זכות לקבלו חזרה כולו או חלקו, בין שהזכות של נותן התשלום ובין שהוא הוכנסה לאדם שלישי.
(2) יש בצדו זכות לקבל מענק או אשראי ממקבל התשלום, בין שהזכות היא של נותן התשלום ובין שהוקנתה לאדם שלישי.
<יהודה גנדלרנד:>
כאן אנחנו רוצים לבקש ולחדד שכן היינו רוצים לבדוק. יש לא מעט ניואנסים בהגדרות של איך מגדירים באיזה מוסד פיננסי הוכנס. כן היינו רוצים לבדוק את הניסוחים המדויקים כך שיתאימו למה שאנחנו פחות או יותר סוברים.

<היו"ר משה גפני:>
בסדר. אתם יכולים לבדוק ותחזרו אלינו.

<שגית אפיק:>
אתה מתכוון למה שיהיה בחוק הגמ"חים.

<יהודה גנדלרנד:>
כן. שתהיה קואורלציה.

<שגית אפיק:>
בסדר. זה חשוב גם לנו, שזה יהיה אחיד.

<היו"ר משה גפני:>
יש לכם את הזמן לזה, אבל אם אפשר לעשות את זה מהר.

<יהודה גנדלרנד:>
אנחנו עושים כל מה שאפשר.

<טליה דולן גדיש:>
"שערו היציג של המטבע ליום כלשהו" – שערו היציג של מטבע החוץ בשקלים חדשים כפי שפרסם בנק ישראל באותו יום. ואם לא פרסם שער באותו יום, השער האחרון שפרסם לפני אותו יום.

"תושב מדינה זרה" – תושב של מדינה זרה לפי דיני המס באותה מדינה או עיזבון של מנוח שהיה תושב מדינה זרה באותה מדינה לרבות ישות שאין לה תושבות לפי דיני המס אם הניהול הממשי שלה נמצא באותה מדינה זרה למעט אלה:

(1) תאגיד אשר מניותיו נסחרות בקביעות בשוק ניירות ערך מוסדר.
(2) ישות קשורה של תאגיד כאמור בפסקה (1). לעניין זה, ישות קשורה כמשמעותה בחלק 8, סעיף ה4 לתקן.
(3) ישות ממשלתית כהגדרתה בחלק 8, סעיף 2ב לתקן.
(4) ארגון בינלאומי כהגדרתו בחלק 8, סעיף ב3 לתקן.
(5) בנק מרכזי כהגדרתו בחלק 8, סעיף ב4 לתקן.
(6) מוסד לפיקדונות ומוסד למשמורת, חברת ביטוח מסוימת.
(7) ישות השקעות כהגדרתה בחלק 8, סעיף א סעיף קטן (6) לתקן ובלבד שאם ישות כאמור בסעיף קטן (6)(ב) היא תושבת מדינה זרה ומדינה משתתפת.

"תיעוד עצמי לגבי יחיד" - כמשמעותו בתקנה 9א.

"תיעוד עצמי לגבי ישות" – כמשמעותו בתקנה 9ב.

"תקנות פטקא" – תקנות מס הכנסה, יישום הסכם פטקא התשע"ו-2016.

2) לעניין ההפניות לתקן בתקנות 1, 3, 4 ו-5, בכל מקום בתקן במקום "סמכות שיפוט בת דיווח" יקראו "מדינה זרה". במקום "אדם בר דיווח" יקראו "תושב מדינה זרה", במקום "חשבון בר דיווח" יקראו "חשבון של תושב מדינה זרה".
3) תקנת משנה זו לא תחול על פסקה (10) בהגדרה מוסד פיננסי ישראלי שאינו מדווח שבתקנת משנה (א) – כאן עשינו התאמות של התקן – לכל המונחים בתקנות אלה תהיה המשמעות הנודעת להם בתקן אם לא נקבע אחרת בפקודה או בתקנות אלה.

<היו"ר משה גפני:>
כאן אנחנו עוצרים.

אנחנו סיימנו את סעיף 1 שיש בו את כל ההגדרות ואת כל מה שנלווה. אנחנו נמשיך בעזרת השם בישיבה הבאה בסעיף 2. 

אני חוזר ומבקש שאת החלק הזה שעליו מדובר, שכל תושב מדינה שאתה אנחנו בהסכם, יצטרך לדווח, זה הופך את התקנות האלה לתקנות כמעט בלתי אפשריות. אנחנו נתחיל לקבל תלונות על אנשים ואנחנו מדינה שהי אלא כמו מדינה אחרת בעולם. אנחנו מדינה שיש אצלנו אנשים שמגיעים לארץ ויוצאים מהארץ. אנחנו בכל אופן מדינה שקולטת עלייה ולכן אצלנו זה יבוא לידי ביטוי.

אם אפשר למצוא הגדרה שתצמצם את המספר של האנשים שיהיו בדיווח, זה מקל עלינו מאוד לרוץ עם התקנות האלה ולסיים אותן. אם לא, אנחנו כל הזמן נתעורר בקשיים.

אני מסיים את הישיבה עכשיו. אני מבטיח לכם שאני מתחיל לקבל טלפונים ממספר גדול של אנשים ואומרים לי איך אני יכול לעשות להם דבר כזה. אני לא מקליט שיחות, אבל אני יכול להגיד לכם איזה תלונות אני מקבל ואלה תלונות לא קלות. תחשבו גם אתם. אני לא רוצה לפרק את ההסכם. אני מבין שמדינת ישראל מחויבת להסכם אבל צריך להגיע לפתרון. זה לא הלכה למשה מסיני. צריך למצוא פתרון.

אני אומר את זה גם לבנקים. אני לא רוצה אחר כך את העימות עם הבנקים. אני רוצה שהעניין הזה יוסדר.

אני מבקש מנציגי הגמ"חים להיכנס אלי. אני רוצה לשבת שתי דקות כי כאן הרבה דברים גם תלויים בחוק הגמ"חים ואני רוצה להתקדם עם זה. אני לא רוצה להשאיר את זה כך.

תודה רבה. הישיבה נעולה.

<הישיבה ננעלה בשעה 14:20.>

